title: Gunna Möller

text: Teoksiaan Möller sai ensi kerran näytteille 1938. Hänen töitään oli esillä keväällä 1939 Helsingin Taidehallissa pidetyssä Suomen taiteilijain 47. vuosinäyttelyssä ja Taidehallissa syksyllä 1939 ensimmäistä kertaa järjestetyssä Nuorten taiteilijain näyttelyssä. Taidehallissa pidettyyn näyttelyyn hän osallistui myös 1940 ja 1941 sekä Vapaan taidekoulun näyttelyyn 1945 ja Taidehallissa 1947 järjestettyyn Nuorten taiteilijain näyttelyyn. Suomen Taiteilijaseuran jäseneksi Möller hyväksyttiin 1939 ja hänelle myönnettiin von Beckerin stipendi samana vuonna.


title: Melankolia (albumi)

text: Melankolia on suomalaisen indie rock -yhtye Salaliiton toinen albumi. Se julkaistiin helmikuussa 2017.


title: Natural Cycles

text: Natural Cycles on ehkäisyn suunnitteluun tarkoitettu maksullinen puhelinsovellus. Sen toiminta perustuu kuukautisten ajankohdan ja päivittäisen kehon lämpötilan mittauksen perusteella toimivaan algoritmiin. Sovelluksen ehkäisyteho riippuu suuresti käyttäjän tarkkuudesta ja aktiivisuudesta. Oikein käytettynä sovelluksella on mahdollista saavuttaa lähes yhtä hyvä teho kuin ehkäisypillereillä.


title: Natural Cycles

text: Ruotsalainen CERN:issä työskentelevä hiukkasfyysikko Elina Berglund halusi pitää taukoa hormonaalisesta ehkäisystä. Hän löysi internetistä tiedon, jonka mukaan ovulaatio ilmenee kehon lämpötilan nousuna. Berglund alkoi mitata kuumemittarilla kehonsa lämpötilaa ja kehittää tietojen perusteella algoritmia, joka laskee pienimmän hetken tulla raskaaksi. Berlund sai lisää dataa muilta CERN:issä työskenteleviltä naisilta. Ollessaan puolisonsa Raoul Scherwitzlin kanssa häämatkalla hän päätti ohjelmoida algoritmin ympärille mobiilisovelluksen, jonka ensimmäinen versio valmistui vuonna 2013.


title: Natural Cycles

text: Käyttäjä syöttää sovellukseen joka päivä aamulla kielen alta mitatun kehon lämpötilan. Sovellus laskee lämpötilan ja kuukautisten ajankohdan perusteella, tarvitseeko kyseisenä päivänä ehkäisyä. Sovellus näyttää päivät, jolloin ehkäisyä tarvitaan, punaisella ja turvallisiksi katsotut päivät vihreällä. Raskaaksi tulemisen todennäköisyyden laskeva algoritmin toiminta perustuu siihen, että ovulaatio nostaa kehon lämpötilaa 0,45 celsiusasteella. Sovellusta voi käyttää sekä ehkäisyyn että potentiaalisen raskaaksi tulemisen ajankohdan laskemiseen.


title: Natural Cycles

text: Natural Cyclesiin suhtauduttiin erityisesti aluksi epäilevästi. Vuonna 2015 sen markkinointi ehkäisykeinona kiellettiin. Sovellusta kehittävä yritys järjesti kliinisen tutkimuksen, johon osallistui 317 iältään 18–39-vuotiasta naista. Myöhemmin, vuonna 2016, se järjesti laajemman kliinisen tutkimuksen. Siihen osallistui 4 054 iältään 20–35-vuotiasta naista. Heistä 143 tuli tutkimuksen aikana suunnittelemattaan raskaaksi, 10 sovelluksen turvallisiksi määrittäminä päivinä. Riippumattoman TÜV Süd -sertifiointijärjestön testattua sovelluksen se hyväksyttiin viralliseksi ehkäisykeinoksi. Oikein käytettynä sovelluksen ehkäisyteho on 99,5 prosenttia, mikä on lähes yhtä hyvä kuin ehkäisypillereillä. Korkean ehkäisytehon saavuttaminen vaatii tarkkuutta, päivittäistä kehon lämpötilan syöttöä sovellukseen sekä säännöllistä kuukautiskiertoa.


title: Biotiinisyntaasi

text: Biotiinisyntaasi on entsyymi, joka katalysoi biotiinin biosynteesin viimeistä vaihetta, jossa detiobiotiinista muodostuu biotiinia. Entsyymiä esiintyy muun muassa useissa bakteereissa, kasveissa ja sienissä. Eläimillä ei entsyymiä ole. Biotiinisyntaasin EC-numero on EC 2.8.1.6.


title: Biotiinisyntaasi

text: Biotiinisyntaasi on rakenteeltaan kahdesta samanlaisesta alayksiköstä muodostuva homodimeeri. Esimerkiksi "Esherichia coli" -bakteerin entsyymin alayksiköiden molekyylimassa on noin 39 kDa ja koko entsyymin molekyylimassa on 78 kDa. Biotiinisyntaasi on rauta-rikkiproteiini ja sisältää kahdenlaisia raudan ja rikin muodostamia klustereita. Nämä klusterit ovat 2Fe-2S-klusteri, jossa rautaioni on sitoutunut kysteiiniaminohappoihin ja 4Fe-4S-klusteri, joka on muodostunut rauta- ja sulfidi-ioneista. Biotiinisyntaasi tarvitsee koentsyymikseen S-adenosyylimetioniinin. Lisäksi entsyymi vaatii toimiakseen ferredoksiinin tai flavodoksiinin.


title: Biotiinisyntaasi

text: Biotiinisyntaasi kuuluu niihin harvoihin entsyymeihin, jotka katalysoivat radikaalireaktioita. Entsyymissä rikin lähteenä toimii rauta-rikkiklusteri. Reaktiomekanismin ensimmäisessä vaiheessa entsyymi siirtää elektroneja ferredoksiinilta tai flavodoksiinilta S-adenosyylimetioniilille, josta muodostuu radikaali. Tämä radikaali vastaanottaa detiobiotiinin metyyliryhmältä protonin abstraktioreaktiolla, ja pelkistyy itse metioniiniksi ja 5'-deoksiadenosiiniksi. Näin detiobiotiinista muodostuu radikaali, joka muodostaa sidoksen rauta-rikki-klusterin sulfidi-ionin kanssa. Seuraavassa vaiheessa toinen S-adenosyylimetioniinista muodostunut radikaali ottaa vastaa saman detiobiotiinimolekyylin toiselta metyyliryhmältä protonin, jolloin muodostuu uusi radikaali. Tämäkin radikaali reagoi klusterin sulfidi-ionin kanssa, jolloin muodostuu rikkiä sisältävä heterosyklinen rengasrakenne ja biotiini vapautuu entsyymistä. Prosessissa rauta pelkistyy hapetusluvulta +III hapetusluvulle +II.


title: Leo Sormunen

text: Leo Daniel Johannes Sormunen (s. 6. maaliskuuta 1996 Espoo) on suomalainen jääkiekkoilija, joka pelaa Suomi-sarjajoukkue Kiekko-Espoossa. Hän on pelipaikaltaan oikea laitahyökkääjä.


title: Leo Sormunen

text: Sormunen valittiin Pohjola-leirille Helsingin IFK:sta vuonna 2010. Hän siirtyi juniorina sittemmin Karhu-Kissoihin. Sormunen oli kaudella 2011–2012 C-nuorten I-divisioonassa joukkueensa paras pistemies, maalintekijä ja syöttäjä tehoilla 25+35=60, joilla hän sijoittui sarjan pistepörssissä kuudenneksi. Sormunen pelasi samalla kaudella myös yhden ottelun lainalla Jokereiden C-nuorten SM-sarjajoukkueessa. Kaudella 2012–2013 hän nousi Karhu-Kissojen B2-nuorten kapteeniksi. Sormunen oli joukkueen paras pistemies ja syöttäjä sekä B2-nuorten SM-karsinnoissa tehoilla 6+12=18 että B2-nuorten Mestiksen runkosarjassa tehoilla 12+29=41. Hän voitti koko jälkimmäisenä mainitun sarjan piste- ja syöttöpörssin, kuten myös pudotuspeleissä tehoilla 5+6=11.


title: Leo Sormunen

text: Kaudeksi 2013–2014 Sormunen siirtyi Jokereiden B-nuoriin, jossa hän voitti kauden päätteeksi SM-hopeaa. Kaudella 2014–2015 Sormunen pelasi seuran A-nuorten lisäksi myös kuusi ottelua lainalla Karhu-Kissojen A-nuorten Mestisjoukkueessa. Kaudeksi 2015–2016 hän siirtyi Saimaan Pallon A-nuoriin. Kaudella 2016–2017 Sormunen debytoi seuran SM-liigajoukkueessa. Hän teki liigadebyyttinsä 23. helmikuuta 2017 vieraissa Helsingin IFK:ta vastaan. Sormuselle avautui paikka SaiPan kokoonpanosta, kun joukkue kärsi lukuisista poissaoloista. Lisäksi joukkueen SaiPan oli poistunut siirtotakarajalla viisi kenttäpelaajaa. Hän sai ottelussa jääaikaa 4.31 minuuttia. Sormunen sai myös yhden kahden minuutin jäähyn estämisestä. Hän pelasi kauden aikana SM-liigassa kaikkiaan seitsemän runkosarjaottelua ilman tehopisteitä.


title: Leo Sormunen

text: Sormunen siirtyi kaudeksi 2017–2018 Kiekko-Vantaan A-nuorten Mestisjoukkueeseen. Hän voitti joukkueen sisäisen piste- ja syöttöpörssin tehoilla 10+25=35. Sormunen voitti kauden päätteeksi A-nuorten Mestiksen mestaruuden. Kaudeksi 2018–2019 hän siirtyi vuoden mittaisella sopimuksella Suomi-sarjajoukkue Kiekko-Espooseen.


title: Leo Sormunen

text: Sormunen valmistui ylioppilaaksi Leppävaaran lukiosta syksyllä 2015.


title: Luettelo televisiosarjan Blacklist jaksoista

text:
Seuraava lista on luettelo NBC:n televisiosarjan "Blacklist" jaksoista. Sitä alettiin esittää Yhdysvalloissa 23. syyskuuta 2013. Suomessa sarjaa esitetään TV5:n kanavalla.
Bokenkamp ja Eisendrath käsikirjoittivat Michael Dinnerin ohjaaman 22:n jakson tarkoituksenaan mahdollistaa tuleva sisarsarja. Toukokuussa 2016 NBC tilasi sisarsarjan nimeltä "", jonka esittäminen aloitettiin yhdysvalloissa 23. helmikuuta 2017.


title: Alfa Romeo Giulietta (1977)

text: Alfa Romeo Giulietta on Alfa Romeon vuosina 1977–1985 valmistama ylemmän keskiluokan neliovinen sedan, joka korvasi edeltäneen Giulia-mallin. Nimi lainattiin vuosina 1954–1965 valmistelulta Giuliettalta. Mallin korvaajaksi tuli Alfa Romeo 75.


title: Alfa Romeo Giulietta (1977)

text: Alfa Romeo Giulietta esiteltiin vuonna 1977 pienemmän Alfasud- ja suuremman Alfetta-mallin väliin. Suurin osa auton tekniikasta oli yhteistä Alfettan kanssa. Alun perin tarjolla oli vain kaksi bensiinimoottoria, 1,3- (95 hv) ja 1,6-litraiset (109 hv). Vuonna 1979 mallistoa laajennettiin 1,8-litraisella (122 hv), ja seuraavana vuonna 2,0-litraisella (130 hv).


title: Alfa Romeo Giulietta (1977)

text: Vuonna 1981 Giulietta koki ensimmäisen kasvojenkohotuksensa, jossa se sai muun muassa korin muovilistat ja pienen ilmanottoaukon C-pilariin. Sisätilojen uudistuksia olivat uudet istuimet ja ohjauspyörä.


title: Alfa Romeo Giulietta (1977)

text: Pariisin autonäyttelyssä 1982 esiteltiin Giulietta 2.0 Turbo Autodelta -malli, jossa oli turboahdettu 2,0-litrainen moottori, jonka teho oli 175 hevosvoimaa. Kaikissa pyörissä oli tuuletetut levyjarrut ja jousitukseen oli tehty muutoksia. Samana vuonna valmistettiin myös pieni erä 2.0 Ti -mallia, joka erosi tavallisesta 2,0-litraisesta lähinnä vain ulkonäöllisesti.


title: Alfa Romeo Giulietta (1977)

text: Toinen kasvojenkohotus tuli vuonna 1983, jolloin puskurit ja kojelauta vaihdettiin uusiin. Giulietta 2.0 Turbo Autodelta nimettiin yksinkertaisemmin Giulietta Turbodeltaksi, ja kyseistä mallia valmistettiin noin 200 kappaletta. Vuoden 1983 uutuutena oli myös 2,0-litrainen (82 hv) turbodiesel.


title: Kubo ja samuraiseikkailu

text: Kubo ja samuraiseikkailu () on vuonna 2016 ilmestynyt 3D stop motion -tekniikalla tehty yhdysvaltalainen Laika-yhtiön tuottama elokuva. Elokuvan on ohjannut Travis Knight ja sen ovat käsikirjoittanut Marc Haimes ja Chris Butler. Elokuva kertoo Kubo-nimisestä pojasta, joka saa tehtäväkseen etsiä haarniskan, jonka avulla hän voi puolustautua äitinsä siskoja ja isoisäänsä vastaan, jotka haluavat tehdä hänestä sokean ihmillisyydelle viemällä hänen toisenkin silmänsä.


title: Kubo ja samuraiseikkailu

text: Feodalistisessa Japanissa 12-vuotias silmälappua käyttävä poika Kubo huolehtii sairastuneesta äidistään Sariatusta. Hän elättää itsensä ja äitinsä kertomalla tarinoita kadonneesta samurai-isästään Hanzosta taianomaisten origamiensa sekä shamiseninsas soiton avulla. Kubo ei kuitenkaan koskaan onnistu kertomaan tarinaa loppuun, koska Sariatu ei heikentyneen terveytensä vuoksi muista täysin mitä Hanzolle tapahtui. Kubolla ei ole lupaa liikkua ulkona öisin, koska muuten Sariatun siskot ja Kubon tädit Kasaru ja Washi sekä isoisä Kuukuningas, jotka surmasivat Hanzon ja veivät Kubon vasemmanpuoleisen silmän, voisivat muuten löytää Kubon ja viedä häneltä oikeanpuoleisen silmänsä. Eräänä päivänä kylässä juhlitaan Bon-festivaalia, jolloin voi puhua kuolleiden kanssa. Kubo osallistuu, mutta ei pääse puhumaan Hanzon kanssa eikä muista palata kotiin ajoissa. Karasu ja Washi löytävät hänet ja hyökkäävät, mutta Sariatu saapuu suojelemaan häntä. Sariatu lähettää taikavoimillaan Kubon jonnekin, mistä häntä ei ikinä löydettäisi ja neuvoo tätä etsimään isänsä haarniskan. Kubo ehtii samaan mukaansa yhden äitinsä hiuksista.


title: Kubo ja samuraiseikkailu

text: Kubo herää kaukaisessa maassa, jossa hänen puinen lumiapina-amulettinsa herää henkiin. Apina kertoo Sariatun kuolleen ja kylän palaneen poroksi. Seuraavana aamuna Hanzoon perustuvan origami herää henkiin ja yrittää johdattaa Kubon ja Apinan haarniskan kaikkien kolmen osan jäljille. Matkalla he törmäävät Kuoriaiseen, muistinsa menettäneenseen samuraihin, joka on muuttunut ihmisen ja kovakuoriaisen yhteensulaumaksi ja uskoo olleensa ennen Hanzon palvelija. Kolmikko löytää ”Miekan rikkoutumattoman” luolasta, jota vartioi valtava luuranko. He päätyvät järvelle nimeltä Leveevesi ja ylittävät sen veneellä, jonka Kubo muotoilee lehdistä. Heille selviää, että ”Rintapanssari läpäisemätön” on meren pohjassa ja sitä vartioi merihirviö nimeltä ”Silmien puutarha”. Kuoriainen sukeltaa etdsimään sitä ja Kubo lähtee perää. Merihirviön katse lumoaa hänet ja Kubo ymmärtää, Apina onkin hänen äitinsä hengen ottama uusi olomuoto. Kuoriainen pelastaa Kubon ja ottaa myös rintapanssarin mukaansa. Haavoittunut apina surmaa Karasun, joka tuhoaa veneen ennen kuin Kubo korjaa sen taikuudellaan.


title: Kubo ja samuraiseikkailu

text: Rannassa Apina tunnustaa, että hänen ja hänen sisarensa saivat isältään käskyn tappaa Hanzo, mutta hän petti isänsä rakastuessaan Hanzoon. Sinä yönä Kubo näkee unta sokeasta vanhasta miehestä nimeltä Raiden, joka osoittaa ”Kypärän särkymättömän” olevan Hanzon hylätyssä linnoituksessa. Mutta tämä paljastuu Washin virittämäksi ansaksi. Washi myös paljastaa Kuoriaisen olevan Hanzo, jonka hän ja Karasu olivat kironneet rangaistuksena Sariatun petoksesta. Hän tappaa Kuoriaisen ja Apina uhraa itsensä, jotta Kubo voi käyttää shamiseniaan Washin surmaamiseksi. Mutta kaksi soittimen kielistä katkeavat. Hanzoa esittävä origami näyttää kypärän olevan hänen kotikylänsä kello ja Kubo lähettää itsensä sinne katkaisemalla shamiseninsa viimeisen kielen.


title: Kubo ja samuraiseikkailu

text: Kylässä Kubo tapaa Raidenin, joka paljastaa olevansa Kuukuningas. Hän tarjoutuu tekemään Kubosta kuolemattoman, jos Kubo luopuu toisestakin silmästään. Kubon kieltäytyessä Raiden muuttuu tuhatjulkaista muistuttavaksi Kuupedoksi ja ajaa takaa sekä Kuboa että eloonjääneitä kyläläisiä. Haarniska osoittautuu tehottomaksi, mutta Kubo virittää shamiseninsa uudelleen äitinsä hiuksella, isänsä jousen narulla ja omalla hiuksellaan. Hän kutsuu kyläläisten menettämien rakkaitten henget, osoittaen muistojen olevan voimakkain taikuus ja suojellen kyläläisiä Kuupedolta. Kuupeto palautuu Raideniksi, joka on menettänyt muistonsa. Kyläläiset väittävät Raidenille tämän olevan kylän kiltein asukas ja hyväksyvät tämän asukkaaksi kylään. Bon-festivaalin jatkuessa Kubo kykenee viimeinkin puhumaan vanhempiensa hengen kanssa. Henget muuttuvat kultahaikaroiksi, jotka lentävät kohti henkimaailmaa.


title: Riz Ahmed

text: Rizwan ”Riz” Ahmed (s. 1. joulukuuta 1982 Lontoo) on brittiläis-pakistanilainen näyttelijä ja rap-artisti. Hänet tunnetaan myös taiteilijanimellään Riz MC.


title: DS 7 Crossback

text: DS 7 Crossback on DS Automobilesin vuodesta 2017 lähtien valmistama crossover-tyyppinen henkilöautomalli, joka esiteltiin Geneven autonäyttelyssä keväällä 2017. Se perustuu samalle EMP2-pohjalevylle kuin esimerkiksi Citroën C5 Aircross ja Peugeot 3008.


title: DS 7 Crossback

text: Vuoden 2017 Euro NCAP -kolaritestistä DS 7 Crossback sai tulokseksi täydet viisi tähteä.


title: Uunsi

text: Uunsi on somalialainen hajuste. Sitä valmistetaan pihkasta, sokerista ja tuoksuöljyistä, jotka sekoitetaan toisiinsa kuumana.


title: Uunsi

text: Uunsia poltetaan suitsutusastiassa nimeltä dab-qaad. Se tarkoittaa ”tulen pitäjää”. Uunsia käytetään muun muassa vaatteiden hajustamisessa. Perinteisesti somalit hajustavat kotinsa ruokailun jälkeen uunsilla tai luubaanilla. Naimisissa olevat naiset käyttävät uunsia raikasteena. Hajustettu pihka pannaan suitsukeastiaan, joka asetetaan naisen jalkojen väliin, perinteisen somalimekon diraan sisälle. Hajuste väitetysti puhdistaa intiimialueet ja kainalot.


title: Mullutu-Suurlaht

text: Mullutu-Suurlaht on Virossa Saarenmaan kunnassa Saarenmaalla sijaitseva luonnollinen järvi, joka muodostuu kahdesta järvialtaasta Mullutu laht ja Suurlaht. Järveltä on Kuresaareen pari kilometriä matkaa.


title: Mullutu-Suurlaht

text: Järven vesialueen pinta-ala on 960 hehtaaria (ha) ja siinä on yli 7 saarta, joiden yhteinen pinta-ala lisää järven alaa vielä 7,4 ha. Järven laskujoki on vain 3 kilometriä pitkä Nasva jõgi, joka laskee Itämereen Kuresaaren länsipuolella. Järven vedenpinnankorkeus vastaa meren vedenpinnan korkeutta. Korkeanveden aikana vesi virtaa Nasvaa pitkin järveen ja matalanveden aikana takaisin mereen. Tämän vuoksi järven vesi on suolaista. Järvessä on kaksi toisiinsa yhteydessä olevaa järviallasta.


title: Mullutu-Suurlaht

text: Itäpuolinen järviallas on Suurlaht (myös "Kellamäe laht"), jonka vesialueen pinta-ala on 538 ha ja johon tulee lisätä saarten osuus 5 ha. Suurin saarista on Rahinu saar, jonka pinta-ala on noin 3 ha. Järveen laskee Unimäe jõgi ja muita järveen johdettuja ojia. Vettä tulee myös pohjassa olevista lähteistä. Järvialtaan keskisyvyys on 1,2 metriä ja suurin syvyys 2,1 metriä. Järven rantaviivan pituus on 16,2 kilometriä. Yhteistä kaikille rannoille on mataluus ja kivisyys, mutta paikoin ne ovat myös savisia ja mutaisia.


title: Mullutu-Suurlaht

text: Länsipuolella sijaitsee Mullutu laht (myös "Suur Mullutu laht"). Sen pinta-ala on 413 ha, johon lisätään vielä 6 saaren yhteispinta-ala 2,4 ha. Suurin saari on Rombirahu, jonka pinta-ala on hehtaarin suuruinen. Järveen laskevat Kaarmise- ja Kärla jõgi ja järven eteläpäästä alkaa laskujoki Nasva jõgi. Altaan keskisyvyys on 0,9 metriä ja suurin syvyys 1,7 metriä. Sen rantaviivan pituus on 19,5 kilometriä ja rannat ovat samanlaisia kuin Suurlahdessakin.


title: Mullutu-Suurlaht

text: Järvi on Viron järviluokituksen mukaan ”rantajärvi” (), joka on siis kuroutunut erilleen merestä geologisesti ajatellen varsin hiljattain. Tällaiset järvet muodostavat muutaman sadan vuoden ajan murtovesialtaan, jossa menestyvät sekä makean- että suolaisen veden lajisto. Yleisesti näitä järviä voidaan kutsua halotrofisiksi järviksi.


title: Mullutu-Suurlaht

text: Järvi on lievästi rehevöitynyt tai rehevöitynyt ja matalana järvenä valoa riittää hyvin järven pohjalle asti. Järven happitilanne on hyvä paitsi talvella jään alla, jolloin happitilanne heikkenee. Yhtyeys merenlahteen on avoin kaloille, mikä näkyy järven kalastosta. Yleisesti tavattavia kalalajeja ovat salakka, made, ruutana, seipi, ankerias, törö, säyne, ahven, hauki, kiiski, särki, sorva ja suutari.


title: Mullutu-Suurlaht

text: Järvelle tehtiin vasta 2007 ensimmäinen eliöstön tilaa kartoittava tutkimus osana laajempaa 20 Viron rannikkojärven kartoitusta.


title: Tadashi Yamashina

text: Tadashi Yamashina (s. 8. toukokuuta 1951 Chiba) on japanilainen entinen Toyotan Formula 1 -tallin tallipäällikkö. Yamashina toimi Toyotan tallipäällikkönä kesästä 2007 lähtien korvaten Tsutomu Tomitan. Ennen tallipäällikön pestiä hän toimi tallin moottoriurheiluosaston varapuheenjohtajana.


title: Orbánin hallitus

text: Orbánin hallitus voi viitata seuraaviin Unkarin hallituksiin, joissa Viktor Orbán oli pääministerinä:


title: Áile Aikio

text: Áile Ingá Aikio (s. 8. kesäkuuta 1979 Utsjoki) on saamelainen toimittaja. Hän työskenteli Yle Sápmin toimituksessa vuosina 2012–2015. Sitä ennen hän oli amanuenssina 2005–2013 saamelaismuseo Siidassa. Aikio palasi museoon kesällä 2016.


title: Áile Aikio

text: Aikio on valmistunut vuonna 2012 filosofian maisteriksi Helsingin yliopistosta, pääaineenaan kansatiede. Hänet valittiin valmistuttuaan Siidan amanuenssiksi vastuullaan museon valokuva-, esine- ja arkistokokoelmat. Vuonna 2013 hän siirtyi Inariin Yle Sápmin toimitukseen ja palasi Siidan amanuenssiksi 2016 vastuualueenaan näyttelyt ja museopedagogiikka.


title: Luettelo Microsoftin tuotteista

text: Tämä on luettelo Microsoftin tuotteista.


title: Mastodonsaurus

text: Mastodonsaurus on jättimäinen sukupuuttoon kuolleiden panssarisammakoiden suku, joka eli triaskauden keskivaiheilla noin 230 miljoonaa vuotta sitten Euroopassa ja Afrikassa. "Mastodonsaurus" kasvoi jopa neljä metriä pitkäksi. Sillä oli lyhyt ruumis ja häntä, sekä massiivinen litteä kallo. Täysikasvuisen yksilön kallon pituus saattoi olla 1,5 metriä. Sen leuat olivat täynnä pieniä, teräviä hampaita, ja pari torahammasta työntyi ylös sen alaleuasta ja yläleuan aukkojen läpi.


title: Mastodonsaurus

text: "Mastodonsaurus" söi ainoastaan kalaa, jota se saalisti järvissä, lammissa ja soilla joissa se eli.


title: Anna-Liisa Haavikko

text: Anna-Liisa Haavikko (s. 23. helmikuuta 1960 Toivakka) on suomalainen toimittaja. Hän on valmistunut filosofian maisteriksi 1993 Helsingin yliopistosta pääaineenaan folkloristiikka ja lisäksi sivuaineina kulttuuriantropologia ja uskontotiede.


title: Anna-Liisa Haavikko

text: Haavikko aloitti uransa kirjoittavana toimittajana paikallislehdessä mutta on sittemmin siirtynyt toimittamaan radio- ja televisio-ohjelmia. Hän on toimittanut muun muassa Ylen "Julkinen sana" -ohjelmaa, jossa käsitellään ajankohtaisia median, julkisuuden ja tietoyhteiskunnan aiheita.


title: Anna-Liisa Haavikko

text: Haavikko on ollut Kopioston hallituksen jäsen vuodesta 2015, Journalistiliiton tekijänoikeusvaliokunnan puheenjohtaja ja jäsen vuodesta 2015, liiton hallituksen jäsen 2011–2014 ja Tiedonjulkistamisen neuvottelukunnan jäsen vuodet 2009–2018.


title: Anna-Liisa Haavikko

text: Haavikon puoliso on kustantaja Heikki Haavikko.


title: Stereospondyli

text: Stereospondyli on sukupuuttoon kuollut panssarisammakoiden kladi, joka eli permikauden lopulta liitukauden alkuun. Ryhmän jäsenet selvisivät permikauden joukkosukupuuttosta alueella, joka todennäköisesti sijaitsee nykyisessä Australiassa. Niinpä ne levittäytyivät adaptiivinen radiaatio -prosessin ansiosta muihin osiin Pangeaa, ja ryhmä saavutti laajimman levinneisyytensä ja monipuolisuutensa triaskauden alussa.


title: Stereospondyli

text: Yates & Warren (2000) ja Damiani (2001) pohjalta:


title: Sierra Leonen media

text: Sierra Leonen mediakenttää hallitsee radio. Lehtien levikkiä hillitsee lukutaidottomuus, kun taas televisio on isolle osalle kansasta kallis. Radiota sen sijaan kuunnellaan laajasti sekä kaupungeissa että maaseudulla, jossa se on suosittua myös siksi, että radio-ohjelmia lähetetään kansankielellä. Merkittävin radio- ja televisioyritys on kansallinen Sierra Leone Broadcasting Corporation.


title: Sierra Leonen media

text: Perustuslaki takaa lehdistönvapauden, ja maan media on moniäänistä ja itsenäistä. Lehdistönvapaus ei kuitenkaan toteudu aina käytännössä, ja esimerkiksi Länsi-Afrikan ebolaepidemian aikana hallitus on pyrkinyt rajoittamaan lehdistön toimintavapautta.


title: Sierra Leonen media

text: Sierra Leoneen perustettiin vuonna 1801 Länsi-Afrikan vanhin sanomalehti "Sierra Leone Gazette". Vaikka Sierra Leonessa on pitkät sanomalehtiperinteet, lehdet eivät ole kovinkaan suosittuja kansalaisten heikon lukutaidon takia. Sanomalehtien määrä on kuitenkin kasvanut 2000-luvulla: vielä vuonna 2000 oli vain kymmenen sanomalehteä, kun rekisteröityjä lehtiä oli vuonna 2010 jo 58 (joista noin 40:llä oli aktiivista julkaisutoimintaa).


title: Sierra Leonen media

text: Suurin osa sanomalehdistä on yksityisomistuksessa. Lisäksi pääosa lehdistä on sitoutumattomia ja vain muutama lehti on poliittisesti sitoutunut. Lehdet ovat usein kriittisiä sekä hallitusta että oppositiota kohtaan.


title: Sierra Leonen media

text: Sierraleonelaisia sanomalehtiä julkaistaan englanniksi, jota valtaosa Sierra Leonen lukutaitoisista ihmisista puhuu. Lukutaitoisten osuuden lisäksi sanomalehtien kieli onkin iso kynnystekijä, sillä vain noin neljännes aikuisista puhuu englantia.


title: Sierra Leonen media

text: Sanomalehdet jakavat voimakkaasti maan kahtia. Miehistä sanomalehtiä lukee noin 51 prosenttia ja naisista vain 25 prosenttia. Kaupunkilaisista lehtiä lukee 82 prosenttia väestöstä ja maaseudulla vain 18 prosenttia. Kaikkiaan noin 13 prosenttia sierraleonelaisista lukee lehtiä.


title: Sierra Leonen media

text: Radio on Sierra Leonen suosituin media ja noin puolet maan asukkaista kuuntelee radiota joka päivä. Maan asukkaista 81 prosentilla on mahdollisuus kuunnella radiota. Lisäksi sen kuuntelussa ei ole sukupuolten välisiä eroja, kuten on kaikissa muissa medioissa. Radio saavuttaa muita medioita paremmin myös maaseudun: 77 prosenttia maaseudun asukkaista pystyy kuuntelemaan radiota, kun televisiota tai DVD:tä pystyy katselemaan vain 31 prosenttia maaseudun asukkaista.


title: Sierra Leonen media

text: Radio tuli Sierra Leoneen jo varhain, sillä vuonna 1934 perustettu Sierra Leonean Broadcasting Service (SLBS) oli Länsi-Afrikan ensimmäinen englanninkielinen radioasema. Se oli Sierra Leonen ainoa radioasema aina 1990-luvun loppuun asti. SLBS on lähettänyt ohjelmaa myös muilla kielillä vuodesta 1952. Se onkin maaseudulla suosituin media, koska sitä lähetetään kansan kielellä. Kansallinen yleisradioyhtiö Sierra Leone Broadcasting Corporation (SLBC) perustettiin vuonna 2010, kun SLBS yhdistettiin YK:n radioverkon kanssa.


title: Sierra Leonen media

text: Uusia radioasemia on 2000-luvulla syntynyt useita. Vielä vuonna 2000 asemia oli vain kahdeksan, mutta vuoden 2015 mediatutkimuksen mukaan niitä oli jo noin 90. Monet uusista radioasemista ovat kuitenkin paikallisia. SLBC ja African Young Voice ovat suosituimmat asemat, joita kuunnellaan maanlaajuisesti.


title: Sierra Leonen media

text: 45 prosentilla sierraleonelaisista on mahdollisuus katsella televisiota tai DVD-elokuvaa kotonaan tai sen ulkopuolella. Osalla kotitalouksista saattaa olla televisiovastaanotin DVD-levyjen katselua varten, muttei kuitenkaan yhteyttä televisioverkkoon.


title: Sierra Leonen media

text: Televisiolähetykset alkoivat Sierra Leonessa vuonna 1963, kun valtiollinen SLBC avasi ensimmäisen kanavansa. BBC Media Actionin vuonna 2016 julkaiseman tutkimuksen mukaan Sierra Leonessa oli viisi televisioasemaa. Niistä SLBC, African Young Voice ja Star TV toimivat aktiivisesti. Satelliittitelevision kautta on yhteys ulkomaalaisiin kanaviin, joista katsotaan erityisesti ghanalaisia ja nigerialaisia kanavia.


title: Sierra Leonen media

text: Sierra Leonen televisioalaa hallitsevat kansallinen SLBS ja kansainvälinen satelliittilähetyksiä tarjoava DStv. BBC Media Actionin mukaan vuonna 2013 vain yhdeksällä prosentilla sierraleonelaisista oli lautasantenni. Suurimmalla osalla väestöstä ei ole varaa satelliittikanaviin.


title: Sierra Leonen media

text: Vuonna 2016 Sierra Leonessa oli noin 160 000 Internet-käyttäjää. Tämä tarkoittaa sitä, että noin 2–2,5 prosentilla sierraleonelaisista on Internet. Määrä on moninkertaistunut muutamassa vuodessa, sillä vuonna 2010 Internet-käyttäjiä oli Sierra Leonessa vain noin 33 500, eli alle 0,5 prosenttia maan väestöstä.


title: Sierra Leonen media

text: BBC Media Actionin vuonna 2016 julkaiseman tutkimuksen mukaan 53 prosenttia sierraleonelaisista omisti matkapuhelimen ja 83 prosentilla väestöstä oli mahdollisuus käyttää matkapuhelinta. Matkapuhelinten määrä on ollut 2010-luvulla selvässä nousussa, sillä maan tilastoviranomaisen mukaan vuonna 2008 matkapuhelimia oli 28 prosentilla väestöstä ja 2013 jo 55 prosentilla. BBC Media Actionin mukaan 52 prosenttia puhelimista oli peruspuhelimia, joilla ei ollut mahdollisuutta päästä Internetiin.


title: Sierra Leonen media

text: Kiinteän linjan kotipuhelimia oli vain noin 0,3 prosentilla väestöstä. Valtion omistama kiinteän linjan Sierratel on tullut mobiilimarkkinoille, jota se käyttää tarjotakseen langattomia laajakaistapalveluita. Sierratelilla oli lyhyen aikaa 3G-palvelujen monopoli ennen kuin muut operaattorit alkoivat tuoda markkinoille Sierra Leonessa omia palveluitaan, jotka perustuvat HSPA-teknologiaan. Verkko-operaattorit ovat alkaneet 2010-luvun puolivälissä investoimaan LTE-päivityksiin.


title: Sierra Leonen media

text: Sierra Leonen perustuslaki takaa sekä sanan- että lehdistönvapauden, vaikka se ei aina täysin toteudukaan. Toimittajat ilman rajoja -järjestön mukaan Sierra Leonen media on moniäänistä ja itsenäistä, ja esimerkiksi laajalle levinneet yhteisöradiot saavat toimia ilman rajoituksia. Järjestön vuoden 2017 Lehdistönvapaus-indeksissä Sierra Leonen sijoitus oli 85. yhteensä 180 tarkkaillusta maasta. Vuotta aikaisemmin maa oli 83:s.


title: Sierra Leonen media

text: Ihmisoikeusjärjestö Amnesty Internationalin mukaan vuoden 2014 Länsi-Afrikan ebolaepidemian myötä Sierra Leonen hallinnolle myönnetyt valtaoikeudet ovat heikentäneet ilmaisun- ja kokoontumisvapauden tilaa maassa. Hallinto on pyrkinyt muun muassa sensuroimaan tiedotusvälineitä ja estämään mielenosoitusten järjestämistä.


title: Sierra Leonen media

text: Toimittajan työ voi olla Sierra Leonessa ajoittain vaarallista. Vuonna 2011 Ibrahim Foday puukotettiin kuoliaaksi, kun hän raportoi kahden Freetownin lähellä sijaitsevan kunnan välistä maakiistaa. Vuonna 2009 mediassa uutisoitiin presidentti Ernest Bai Koromalla olleen avioliiton ulkopuolinen suhde. Uutisointiin osallistunutta freetownlaisen "New People" -lehden päätoimittajaa Umaru Sitta Turayta puukotettiin, mutta hän selviytyi hyökkäyksestä elossa. Toinen hänen puukottajistaan oli töissä presidentti Koromalle, ja toinen hallituspuolue Tunden kannattaja. Toisen uutisointiin osallistuneen sanomalehden, itsenäisen "Awareness Todayn" päätoimittaja Sylvia Blyden joutui puolestaan pakenemaan maan alle saatuaan tappouhkauksia. Hän ilmoittautui poliisille sen jälkeen, kun häntä vastaan oli nostettu syyte valheellisesten tietojen levittämisestä.


title: Kullas

text: Kullas on sukunimi. Se on muun muassa seuraavien henkilöiden sukunimi:


title: Yukinori Oguni

text: Yukinori Oguni (s. 19. toukokuuta 1988 on japanilainen ammattinyrkkeilijä ja hallitseva ylemmän kääpiösarjan IBF liiton maailmanmestari.


title: Yukinori Oguni

text: Oguni debytoi ammattinyrkkeilykehissä vuonna 2009. Vuonna 2011 Oguni kohosi OPBF liiton mestariksi voittamalla Roli Gascan kaikin tuomariäänin kaksitoistaeräisen ottelun päätteeksi. Oguni kärsi uransa ensimmäisen tappion vuonna 2012 Shingo Wakelle joutuen luovuttamaan ottelun kymmenennen erän jälkeen. IBF liiton mestariksi Oguni kohosi vuonna 2016 voittamalla Jonathan Guzmanin kaikin tuomariäänin kaksitoistaeräisen ottelun päätteeksi.


title: Oukitel

text: Oukitel on kiinalainen vuonna 2007 perustettu elektroniikkayhtiö. Se aloitti älypuhelinten massatuotannon 2009. Vuonna 2016 sen tehtaissa työskenteli noin tuhat henkilöä.


title: Oukitel

text: Oukitelin puhelinmalleihin kuuluu muun muassa K6000 Pro.


title: John Howett

text: John Howett (s. 26. heinäkuuta 1952) on brittiläinen entinen Toyota Motorsportin ja Toyotan Formula 1 -tallin puheenjohtaja. Howett nimitettiin lokakuussa 2002 Toyotan Motorsportin uudeksi puheenjohtajaksi, jossa hän aloitti tammikuussa 2003. Hän jätti tehtävän kesäkuussa 2010.


title: E-Ville

text: E-Ville on suomalainen verkkokauppa, joka tuo maahan tavaraa Kiinasta ja myy sitä edelleen. Yrityksellä on kivijalkakaupat Mäntsälässä ja Espoossa.


title: E-Ville

text: Maahantuonnista kiinnostunut kauppatalouden opiskelija Ville Majanen oli 2000-luvun puolivälissä Hongkongissa vaihto-opiskelijana. Hän osti siellä työharjoittelussa ollessaan kolme nettikameraa, jotka hän myöhemmin myi Huuto.netissä kolme kertaa kalliimmalla. Majanen perusti Digi Electronics -nimisen verkkokaupan, joka ei kuitenkaan ottanut tuulta alleen. Vuonna 2006 hän perusti E-Villen, jonka myynti lähti nousuun konsultin avulla. Sen toimisto ja keskusvarasto sijaitsevat Kiinassa.


title: EchoStar XXIII

text: EchoStar XXIII on yhdysvaltalaisen EchoStarin operoima geostationaarinen tietoliikennesatelliitti, joka on tarkoitus laukaista SpaceX:n Falcon 9 Full Thrust -raketilla 14. maaliskuuta 2017. Satelliittia on tarkoitus sijoittaa Brasilian yläpuolelle ja mistä sitä käytetään DTH-lähetyksiin.


title: EchoStar XXIII

text: EchoStar XXIII on Space Systems/Loralin valmistama satelliitti, joka on varustettu K-, K- ja S-kaistojen transpondereilla. Satelliitin massa on noin 5 500 kilogrammaa, ja sen tehon on tarkoitus olla 20 kilowattia käyttöiän lopulla. Echostar XXIII on tarkoitus sijoittaa alkuun kiertoradan segmentille 86,4 astetta läntistä pituutta kolmen kuukauden koekäyttöjä varten, mistä se siirretään myöhemmin segmentille 44,9 astetta läntistä pituutta, missä se palvelee Brasilian DTH-lähetyksiä.


title: EchoStar XXIII

text: Satelliittiyhtiö on tehnyt sopimuksen sen radiolinkkikapasiteetin vuokraamisesta Brasilian hallinnolle. Sopimuksen ehtona on satelliittiyhteyden käyttöönotto vuoden 2017 puoliväliin mennessä, mikä on aiheuttanut EchoStarille painetta laukaisun suhteen, sillä yhtiö voi joutua maksamaan korvauksia asiakkaalleen. EchoStar uskoi pystyvänsä saamaan satelliitin K-kaistan linkkikapasiteetin käyttöön aikataulussa, mutta oli epävarmempi K- ja S-kaistojen kapasiteetin saatavuuden suhteen.


title: EchoStar XXIII

text: EchoStar XXIII:n laukaisun oli alun perin tarkoitus tapahtua vuoden 2016 kolmannella neljänneksellä, mistä sitä lykättiin ensin neljänteen ja myöhemmin seuraavan vuoden tammikuuhun. Laukaisun oli marraskuun 2016 tilanteessa tarkoitus tapahtua 8. tai 9. tammikuuta 2017 Kennedy Space Centerin laukaisukompleksi 39A:lta. Satelliitin oli tarkoitus olla seuraava SpaceX:n laukaisema hyötykuorma joulukuulle 2016 suunnitellun Iridium NEXT -laukaisun jälkeen, joka oli ensimmäinen laukaisu sitten syyskuussa 2016 sattuneen AMOS-6-räjähdyksen. Iridium-laukaisu viivästyi kuitenkin lopulta tammikuulle, mikä lykkäsi myös EchoStar XXIII:n laukaisun helmikuun puolelle. Laukaisu päätettiin vielä tämän jälkeen siirtää Kansainvälisen avaruusaseman CRS-10-rahtilento siirrettiin tammikuun lopulla EchoStar XXIII:n edelle, mikä lykkäsi laukaisua edelleen helmikuun lopulle ja siitä edelleen 12. maaliskuuta.


title: EchoStar XXIII

text: Raketti rullattiin laukaisualustalle ja nostettiin pystyasentoon ensimmäisen vaiheen maakoekäyttöä varten 7. maaliskuuta. Koekäyttö siirtyi päivällä, mutta sitä ei saatu toteutettua 8. maaliskuutakaan. Raketti pidettiin vaakatasossa SpaceX:n henkilönostimeen nousseiden työntekijöiden tutkiessa sitä. Raketti nostettiin jälleen päivää myöhemmin pystyasentoon, mutta koekäyttö saatiin toteutettua vasta seuraavana päivänä. Raketti laskettiin koekäytön jälkeen takaisin vaaka-asentoon ja rullattiin laukaisukompleksin reunalla sijaitsevaan HIF-rakennukseen, missä sen nokalle kiinnitettiin nokkakartioon asennettu EchoStar XXIII. Maakoekäytön lykkäykset olivat ennakoineet jo 8. maaliskuuta lennon siirtymistä. Näin tapahtuikin, kun lentoa lykättiin niiden jälkeen 14. maaliskuuta suunniteltuun vara-aikaikkunaan.


title: EchoStar XXIII

text: Raketti rullattiin jälleen 13. maaliskuuta alustalle ja nostettiin pystyyn, tällä kertaa varsinaista laukaisua varten. Sää ei ollut suotuisa 14. maaliskuuta kello 5.34 auenneeseen kahden ja puolen tunnin aikaikkunaan suunnitellulle lennolle, sillä vaikka sadepilvet siirtyivät laukaisupaikalta, pysyivät sekä maanpinnan tason tuulet että ylätuulet liian voimakkaina. Laukaisuyritys keskeytettiin 40 minuuttia ennen suunniteltua lentoonlähtöä, minkä jälkeen raketti tyhjennettiin ajoaineistaan.


title: EchoStar XXIII

text: Laukaisuikkuna siirtyi kahdella päivällä 16. maaliskuuta, jolloin sää oli huomattavasti suotuisampi; ilmavoimien arvion mukaan se olisi riittävän hyvä rakettilaukaisulle 90 prosentin todennäköisyydellä. Raketti ja satelliitti odottivat kahden päivän lykkäyksen ajan laukaisualustalla.


title: EchoStar XXIII

text: Laukaisu tulee olemaan yli vuoteen ensimmäinen Falcon 9 -raketin laukaisu, jolla ei yritetä ensimmäisen rakettivaiheen laskeutumista. EchoStar XXIII on massaltaan niin suuri satelliitti, että laukaisu geostationaariselle siirtoradalle vaatii koko Falcon 9 Full Thrust -raketin suorituskyvyn, eikä ensimmäisen vaiheen laskeutumista varten jää näin ollen polttoainetta. Raketissa ei olekaan tästä syystä edellisillä lennoilla käytettyjä laskutelineitä.


title: Sana (kulttuurilehti)

text: Sana oli Mikkelissä vuosina 1910–1914 ilmestynyt kulttuuripoliittinen aikakauslehti.


title: Sana (kulttuurilehti)

text: Kustannusosakeyhtiö Valonvallan julkaiseman "Sanan" taustalla oli sittemmin sosiaalidemokraatteihin liittynyt lehtimies Otto Orasmaa. Sen tarkoituksena oli toimia kansanomaisena ja yleistajuisena kulttuurilehtenä, joka levittäisi sivistystä myös kansan pohjakerroksiin. Puolueista riippumattomaksi julistautunut "Sana" kannatti yksilönvapautta, yhteiskunnallista oikeudenmukaisuutta ja kansanvallan lisäämistä. Sen menestystä edisti vuonna 1911 lakanneen "Päivän" avustajajoukon siirtyminen lehden tukijoiksi. Vuonna 1912 "Sanaan" liitettiin Helsingissä ilmestynyt kaunokirjallinen viikkolehti "Varpunen" ja vuonna 1913 ainoastaan näytenumeroina ilmestynyt hämeenlinnalainen "Viikon Viesti".


title: Sana (kulttuurilehti)

text: Lehdessä käsiteltiin muun muassa uskontoa, naisen asemaa, työväenliikettä ja muita yhteiskunnallisia kysymyksiä sekä kirjoitettiin paljon taiteista ja sivistyksestä. Muista kulttuurilehdistä poiketen "Sanassa" julkaistiin myös varsin paljon kuvia. Toimituskuntaan kuuluivat Orasmaan lisäksi Selma Anttila, Eero Eerola, Ilmari Kianto ja Jaakko Päivärinta.


title: Sana (kulttuurilehti)

text: Aluksi kahdesti ja sittemmin kerran kuukaudessa ilmestynyt lehti lakkasi Orasmaan siirryttyä Sörnäisten työväennäyttämön johtajaksi. Sen jatkajaksi perustettiin Kaarlo Kaslinin vuosina 1915–1917 julkaisema samanniminen lehti, joka sisällöltään muistutti paljon Orasmaan alkuperäistä lehteä.


title: Paracyclotosaurus

text: Paracyclotosaurus on sukupuuttoon kuollut panssarisammakoiden suku, joka eli triaskaudella noin 235 miljoonaa vuotta sitten. Fossiileja on löydetty Australiasta, Intiasta ja Etelä-Afrikassa. "Paracyclotosauruksella" oli litteä ruumis, ulkonäöltään samankaltainen kuin nykyisillä salamantereilla – mutta paljon isompi, se kasvoi jopa 2,3 metriä pitkäksi. "Paracyclotosaurus" kuului Capitosauria -kladiin, jotka palasivat veteen kynodonttien ja dikynodonttien syrjäyttämänä. Ne siis pystyivät elää maalla, mutta ne viettivät suurimman osan ajastaan vedessä.


title: Paracyclotosaurus

text: "Paracyclotosaurus" oli kalansyöjä ja saalisti luultavasti odottaen saalista juuri vedenpinnan alla. Kun pahaa aavistamaton kala ui sen leukojen ulottuville, "Paracyclotosaurus" nosti jättimäistä päätänsä, avasi kitansa ammolleen ja imaisi kalan sisäänsä. Nykyaikaiset saalistajat, kuten krokotiilit, käyttävät samaa taktiikkaa napatakseen osan saaliistaan.


title: Paracyclotosaurus

text: "Paracyclotosauruksen" suuri pää oli päältä litteä ja lähestulkoon 60 senttiä pitkä. Sen litteys tarkoitti sitä että niskan jänteistyksen kohta oli miltei samalla tasolla kuin leukojen liitoskohta. Tuloksena suu avautui helposti korottamalla päätä.


title: Otava (kuvalehti)

text: Otava oli Helsingissä vuosina 1912–1920 ilmestynyt kulttuurille ja kaunokirjallisuudelle omistettu kuvalehti.


title: Otava (kuvalehti)

text: Kustannusosakeyhtiö Otavan julkaisema makasiinityyppinen lehti oli vakava yritys popularisoida kulttuurielämän eri puolia. Nimekkään avustajakuntansa ansiosta se saavutti enimmillään lähes 10 000 kappaleen levikin. Ruotsinkielisen "Arenan" tavoin "Otava" ei kuitenkaan ollut kannattava, ja sen julkaiseminen päättyi samantyyppisen "Maailman" tultua markkinoille vuonna 1920. Kerran kuukaudessa ilmestyneen lehden toimittajina työskentelivät Helmi Krohn (1912–1919) ja Ilmari Ahma (1920).


title: Peltobatrachus

text: Peltobatrachus on sukupuuttoon kuollut panssarisammakoiden suku, joka eli permikauden lopulla Afrikassa (Tansaniassa). Sen ruumiin yläpuolta peitti panssarin asetelma, joka tuo mieleen nykyiset vyötiäiset. "Peltobatrachus" oli noin 70 senttiä pitkä, ja panssarinsa takia hidasliikkeinen sammakkoeläin. Vaikka eläin olikin hyvin maaelämään sopeutunut, se joutui silti palaamaan veteen munimaan.


title: Peltobatrachus

text: Luinen panssari oli järjestynyt leveiksi kilviksi hartioiden päälle ja lanteiden taakse, ja poikittaisiksi nauhoiksi pitkin ruumista. Eläimen hampaita ei ole löydetty, mutta se on saattanut syödä hyönteisiä, matoja ja kotiloita, aivan kuten vyötiäiset nykyään. Vertailut lähisukuisten sammakkoeläinten kanssa ovat osoittaneet että leuat saattoivat soveltua näykkimiseen nykyisten krottien tapaan.


title: Nuoret leijonat (elokuva)

text: Nuoret leijonat ("The Young Lions") on Edward Dmytrykin ohjaama yhdysvaltalainen sota-draamaelokuva vuodelta 1958. Se perustuu Irwin Shawin samannimiseen romaaniin, ja elokuvan kolmea miespääosaa tähdittävät Marlon Brando, Montgomery Clift ja Dean Martin.


title: Mark Gillan

text: Mark Gillan (s. 25. tammikuuta 1968) on brittiläinen insinööri, joka on työskennellyt Formula 1 -tallien palveluksessa. Gillan aloitti uransa vuonna 2002 Jaguarilla auton suorituskyvystä vastaavana insinöörinä, jona hän toimi vuoteen 2004 saakka. Sen jälkeen hän siirtyi vuonna 2006 Toyotalle aerodynamiikkapuolen johtajaksi, jona hän toimi vuoteen 2009 saakka. Syyskuussa 2011 Gillan siirtyi Williamsille pääinsinööriksi, mutta jätti tallin kauden 2012 päätteeksi.


title: Arena (kuvalehti)

text: Arena oli Helsingissä vuosina 1916–1920 ilmestynyt ruotsinkielinen aikakauslehti.


title: Arena (kuvalehti)

text: Söderström & Co:n julkaisema "Arena" oli suomenkielisen "Otavan" kaltainen kulttuurielämää popularisoiva kuvalehti. Se oli pakinoiva ja pirteä, mutta tyyliltään kovin opettavainen ja sisällöltään köykäinen. "Arenan" elinmahdollisuudet kantaa ottavien kulttuuripoliittisten lehtien ja ajanmukaisten yleiskuvalehtien välissä olivat heikot, eivätkä ruotsinkieliset yleisölehdet muutenkaan pystyneet kunnolla kilpailemaan ruotsinmaalaisten lehtien kanssa. Aluksi neljästi ja vuosina 1917–1918 kuudesti vuodessa sekä vuonna 1919 kerran kuukaudessa ilmestyneen lehden toimittajina työskentelivät Henning Söderhjelm (1916), Erik Grotenfelt (1917–1918) ja Nils Lüchou (1918–1920).


title: Ristisypressi

text: Ristisypressi ("Pilgerodendron uviferum" tai "Libocedrus uvifera") on sypressikasvien heimoon (Cupressaceae) kuuluva havupuulaji. Se luokitellaan yleisesti ristisypressien suvun ainoaksi lajiksi, mutta eräät tieteilijät luokittelevat sen kuuluvaksi sukuun "Libocedrus". Ristisypressi on pienehkö ainavihanta puu, joka kasvaa luonnonvaraisena Etelä-Amerikan eteläosien lauhkean vyöhykkeen sademetsissä. Nimestään huolimatta ristisypressi ei ole kovin läheistä sukua varsinaisille sypresseille ("Cupressus").


title: Ristisypressi

text: Suvun tieteellinen nimi "Pilgerodendron" viittaa saksalaiseen kasvitieteilijään Robert Pilgeriin. Nimen loppuosa "dendron" tarkoittaa kreikaksi puuta. Lajin tieteellinen nimi "uviferum" on latinaa, ja tarkoittaa ”viinirypäleitä kantavaa”. Nimen on arveltu viittaavan käpyihin, jotka muodostavat oksille hieman rypäleterttua muistuttavia ryppäitä.


title: Ristisypressi

text: Suomenkielisen nimensä mukaisesti ristisypressin lehdet ja käpysuomut ovat asettuneet ristikkäin vastakkaisesti. Lajin kotiseudulla Chilessä ja Argentiinassa siitä käytetään espanjankielisiä nimityksiä "ciprès de la Guaitecas" () ja "ten".


title: Ristisypressi

text: Ristisypressi on ainavihanta ja tavallisesti yksirunkoinen puu. Pysty ja suora runko kasvaa enimmillään noin 20 metrin korkuiseksi. Sen rinnankorkeusläpimitta voi olla enimmillään noin 1,5 metriä. Latvus on aluksi usein kapeankin kartiomainen, mutta pyöristyy vanhoilla puilla. Suuremmat oksat siirottavat vaakatasossa, mutta kohenevat kärjistään. Pienemmät oksanhaarat voivat olla siirottavia tai kohenevia. Tiheästi haaroittuneet versot ovat ohutrankaisia, mutta jäykkiä. Poikkileikkaukseltaan nelisärmäinen versoranka on limittäisten suomulehtien peittämä. Rungon aluksi ruskea kuori on kuituista ja hilseilee pitkinä ja kapeina liuskoina. Vanhemmiten kuori harmaantuu ja tulee uurteiseksi.


title: Ristisypressi

text: Lehdet ovat ruodittomia ja yleensä suomumaisia, mutta siementaimilla on myös neulasmaisia varhaislehtiä. Lehtiasento on tavallisesti ristikkäin vastakkainen, jolloin lehdet asettuvat neljään riviin versorankaan, mutta lehdet voivat toisinaan olla myös kolmen kiehkuroissa kuudessa rivissä. Suomumaisella lehdellä on lyhyt johteinen kantaosa sekä rangasta erillinen suikea kärkiosa, joka on taakäänteinen. Lehden laidat ovat ehyet ja kärki tylppä. Lehdet ovat yleensä 2,5–6 millimetriä pitkiä ja 1–2,2 millimetriä leveitä, mutta vanhempien ja paksumpien pääversojen lehdet voivat olla kaksikin kertaa tätä suurempia. Verson lehdet ovat keskenään yksimuotoisia, toisin kuin läheisen "Libocedrus"-suvun puilla yleensä. Lehden abaksiaalinen tai alapinta on kölillinen. Ilmarakoja on ainoastaan lehtien adaksiaalisella tai yläpinnalla. Ne muodostavat lehden tummanvihreälle pinnalle selvästi erottuvia vaaleita ilmarakojuovia.


title: Ristisypressi

text: Ristisypressi on tavallisesti kaksikotinen, toisin kuin läheisen "Libocedrus"-suvun lajit yleensä. Kukinnot kehittyvät yksittäin versojen kärkiin.


title: Ristisypressi

text: Hedepuun hedekukinto eli hedekäpy koostuu 12–20 hedelehdestä, jotka ovat asettuneet rangan ympärille ristikkäin vastakkaisesti. Lieriömäinen hedekäpy on tavallisesti 5–10 millimetriä pitkä ja 2–2,5 millimetriä leveä. Hieman kilpimäisen hedelehden kärkiosa voi olla kolmiomainen tai lähes vinoneliömäinen. Yksittäisellä hedelehdellä on yleensä neljästä kahdeksaan, mutta joskus kymmenenkin siitepölyä tuottavaa pallomaista pölylokeroa.


title: Ristisypressi

text: Emipuun emikukinto eli käpy koostuu neljästä käpysuomusta, jotka ovat asettuneet rankaan kahteen vastakkaiseen pariin. Käpy on kypsänä punaruskea, 8–12 millimetriä pitkä ja 4–6 millimetriä leveä. Yksittäinen yhteenkasvettuneesta emisuomusta ja peitinsuomusta muodostuva käpysuomu on muodoltaan soikeahko tai kulmikkaan vastapuikea. Käpysuomun keskellä on peitinsuomun kärjestä muodostuva piikki. Kahdesta käpysuomuparista ainoastaan kärjenpuolimmaiset tuottavat siemeniä. Käpysuomujen avauduttua kävyn rangan kärki erottuu kärjimmäisen suomuparin välissä kahdesta kolmeen millimetriä pitkänä piikkinä, josta käytetään nimitystä columella. Yksi käpy tuottaa tavallisesti kolme tai neljä siementä.


title: Ristisypressi

text: Siemen on muodoltaan hieman kolmiomainen ja väritykseltään vaalean keltaruskea. Se on tavallisesti noin kolme millimetriä pitkä ja 1,5–2 millimetriä leveä. Siemenellä on kaksi hyvin erikokoista lenninsiipeä. Siivistä suurempi on kuudesta seitsemään millimetriä pitkä ja noin kolme millimetriä leveä, kun taas pienempi on pitkälti surkastunut kapea kaista siemenen kyljessä.


title: Ristisypressi

text: Ristisypressi voi elää satoja vuosia vanhaksi. Laji on erityisesti vanhemmiten hidaskasvuinen ja kannan luontainen uusiutuminen on hidasta. Iäkkäin tunnettu yksilö on ollut noin 880 vuotta vanha. Ristisypressi lisääntyy luonnossa sekä siemenistä että suvuttomasti taivukkaista tai runkovesoista.


title: Ristisypressi

text: Ristisypressi on sypressikasvien heimon alaheimoon Callitroideae kuuluva havupuulaji. Ristisypressin lähimpiä sukulaisia on suku "Libocedrus". Jotkin tutkijat ovatkin sisällyttäneet ristisypressin tähän sukuun nimellä "Libocedrus uvifera" eräiden 2000- ja 2010-lukujen molekyylibiologisten tutkimusten perusteella. Eteläisellä pallonpuoliskolla esiintyvään alaheimoon Callitroideae kuuluva ristisypressi ei suomenkielisestä nimestään huolimatta ole läheistä sukua sypresseille ("Cupressus"), jotka kuuluvat lähinnä pohjoisella pallonpuoliskolla esiintyvään alaheimoon Cupressoideae.


title: Ristisypressi

text: Ristisypressiä esiintyy luonnonvaraisena Etelä-Amerikan eteläosan länsirannikolla. Kasvualueet sijaitsevat hajanaisesti Chilen rannikkovuoriston ja Andien rinteillä Chilen Aysénin, Los Lagosin ja Magallanesin alueilla sekä Argentiinan Santa Cruzin maakunnassa. Chilen Magallanesin alueella lajin levinneisyysalue ulottuu etelässä leveyspiirille 55°20' S, mikä tekee siitä maailman eteläisimmän luonnossa esiintyvän havupuun.


title: Ristisypressi

text: Ristisypressi kasvaa tyypillisesti lähellä rannikkoa kanelo- ja etelänpyökkivaltaisissa sademetsissä. Syvemmällä sisämaassa se kasvaa usein soilla. Lajia esiintyy luonnossa merenpinnantasosta noin tuhannen metrin korkeuteen. Usein luonnossa ristisypressin kanssa esiintyviä puulajeja ovat kanelo ("Drimys winteri"), patagoniansypressi ("Fitzroya cupressoides"), prinssinkuusi ("Saxegothaea conspicua"), etelänpyökkilajit "Nothofagus betuloides" ja "Nothofagus nitida" sekä hehkupuulaji "Metrosideros stipularis".


title: Ristisypressi

text: Ristisypressin puuainesta pidetään hyvin lahonkestävänä. Sitä käytettiin lajin elinalueilla aiemmin runsaasti puurakentamiseen, sähköpylväisiin, aitoihin sekä veneiden ja huonekalujen valmistukseen, mutta sittemmin harvinaistuneen lajin käyttö on vähentynyt.


title: Ristisypressi

text: Kansainvälinen luonnonsuojeluliitto (IUCN) on määritellyt uhanalaisuusluokituksessaan ristisypressin vaarantuneeksi lajiksi. Suuri osa ristisypressin elinalueiden luontaisista metsistä kaadettiin jo siirtomaa-aikana. Lajin nykyistä hajanaista luonnonkantaa uhkaavat ensisijaisesti edelleen jatkuvat metsien hakkuut. Lisäksi karjan laidunnus ja laidunmaan ylläpitoon tarkoitettu maan kulotus estävät uusia taimia kasvamasta takaisin aiemmin hakatuille alueille.


title: Ristisypressi

text: Ristisypressi asetettiin vuonna 1975 CITES-sopimuksen liitteeseen yksi, mikä kieltää lajin puutavaran kansainvälisen kaupan. Pieni osa ristisypressin luonnonkannasta Chilessä ja noin kaksi kolmasosaa kannasta Argentiinassa kasvaa suojelluilla alueilla, kuten Chilen Puyehuen ja Torres del Painen kansallispuistoissa sekä Argentiinan Nahuel Huapin, Los Glaciaresin ja Los Alercesin kansallispuistoissa.


title: Love or Leave

text: Love or Leave on 4Funin esittämä kappale, joka edusti Liettuaa vuoden 2007 Eurovision laulukilpailussa Helsingissä.


title: Love or Leave

text: Kappale pääsi suoraan kilpailun finaaliin, jossa se sijoittui 24 maan joukosta sijalle 21.


title: Reino Raitasaari

text: Reino Kalevi Raitasaari (27. kesäkuuta 1927 Joroinen – 23. tammikuuta 2014 Hämeenlinna) oli suomalainen upseeri, joka toimi muun muassa useissa YK-tehtävissä ja Panssarikoulun johtajana.


title: Reino Raitasaari

text: Raitasaaren vanhemmat olivat vääpeli Niilo Raitasaari ja Helmi Immonen. Hänen puolisonsa vuodesta 1952 oli Kaija Sirkiä.


title: Reino Raitasaari

text: Raitasaari tuli ylioppilaaksi Hämeenlinnan yhteiskoulusta 1947, Kadettikoulusta hän valmistui 1949 ja suoritti Sotakorkeakoulun 1961. Maanpuolustuskurssin Raitasaari kävi 1966. Hän toimi 1941–1942 vapaaehtoisena 2. Rajaprikaatissa.


title: Reino Raitasaari

text: Nuorempana upseerina Jääkäripataljoona 4:ssä Raitasaari toimi 1950–1951 ja Panssaripataljoonassa–Panssarivaunupataljoonassa–Panssarirykmentissä 1951–1954. Komppanianpäällikkö Panssarirykmentissä ja Panssarikoulussa Raitasaari oli 1954–1962 ja sotilastarkkailija Kashmirissa 1962–1964. Kyproksella hän palveli 1964. Raitasaari toimi Panssarirykmentin teknisen toimiston päällikkönä 1964–1965, rykmentin Panssarivaunupataljoonan komentajana 1965–1966, Etelä-Suomen sotilasläänin esikunnan toimistopäällikkönä 1966–1966, puolustusministeriön YK-toimiston päällikkönä 1967–1969, YK:n suomalaisen pataljoonan komentajana Kyproksella 1969–1970, Panssarikoulun johtajana 1970–1971, uudelleen Panssarivaunupataljoonan komentajana 1971–1973 sekä YK:n suomalaisen valmiusjoukon komentajana Siinailla 1973–1976, ennen eroamistaan vakinaisesta palveluksesta viimeksi mainittuna vuonna.


title: Reino Raitasaari

text: Raitasaari ylennettiin vänrikiksi 1948, luutnantiksi 1950, yliluutnantiksi 1953, kapteeniksi 1956, majuriksi 1963, everstiluutnantiksi 1969 ja everstiksi 1975.


title: Kotkan Riento

text: Kotkan Riento oli vuosina 1906–1931 toiminut kotkalainen urheiluseura. Sen lajeina olivat muun muassa paini, nyrkkeily, voimistelu, yleisurheilu sekä jalkapallo. Riennon tunnetuin urheilija oli Tukholman olympialaisissa vuonna 1912 kultaa voittanut painija Kaarlo Koskelo, joka palasi seuran riveissä myös jalkapalloa.


title: Kotkan Riento

text: Seura perustettiin vuoden 1905 suurlakon aikana syntyneen Kotkan punakaartin urheiluseuraksi vuonna 1906 nimellä "Kotkan Punaisen Kaartin Voimistelu- ja Urheiluseura Riento". Kotkan työväenyhdistyksen alaosastona toimineella seuralla oli muiden aikakauden työläisurheiluseurojen tapaan myös huvitoimikunta, jonka alaisuudessa toimivat muun muassa näytelmäjaosto sekä mieskuoro. Ensimmäisen maailmansodan alla vuonna 1913 seurassa oli 430 jäsentä. Osa Riennon voimistelijoista oli tuolloin liittynyt Kotkan Intoon. Vuoden 1918 sisällissodan aikana punakaartin riveissä taisteli Kotkan Riennon urheilijoista koottu komppania, joka Helsingin Jyryn urheilijoiden muodostaman Jyryn komppanian tavoin oli yksi punaisten eliittiosastoista. Sodan yhteydessä Riennon jäsenistä ainakin 20 kuoli taisteluissa, teloituksissa ja vankileireillä. Sodan jälkeen punaisten puolella taistelleet seurat erotettiin SVUL:n jäsenyydestä ja Riento liittyi vuonna 1919 perustettuun Työväen Urheiluliittoon.


title: Kotkan Riento

text: 1920-luvulla Riento tunnettiin erityisesti jalkapalloseurana. Se oli voittanut Suomen Palloliiton Kymin piirinmestaruuden jo 1913 ja oli alusta lähtien mukana myös TUL:n jalkapallomestaruuskilpailuissa. Riento selvisi finaaliin vuonna 1921, mutta hävisi loppuottelun Helsingin Kullervolle. Riento tunnettiin kovaotteisena joukkueena ja myös seuran kiihkeät kannattajat herättivät huomiota. Vuonna 1926 Ola Fogelberg luonnehti "Työväen Urheilulehdessä" Riennon pelityyliä ”väkivaltaiseksi” ja moitti myös kannattajia niiden huutelemista ”räikeistä tyhjänpäiväisyyksistä”. Vuosina 1923 ja 1925 Riento pelasi ystävyysottelun Kotkassa vieraillutta neuvostoliittolaista joukkuetta vastaan. Jalkapalloilijat olivat kuitenkin tyytymättömiä lajinsa asemaan seuran sisällä ja lisäksi kommunistien lisääntynyt vaikutusvalta aiheutti ristiriitoja. Tämän seurauksena syksyllä 1927 osa jalkapalloilijoista erosi Riennosta, perustaen uuden jalkapalloseuran Kotkan Työväen Palloilijat. Hankkeen puuhamiehenä oli Riennossa yli 20 vuoden ajan pelannut Axel Andersson, joka valittiin myös KTP:n ensimmäiseksi puheenjohtajaksi.


title: Kotkan Riento

text: Riennon toiminta loppui, kun Kotkan raastuvanoikeus lakkautti sen kommunistilakien nojalla 15. huhtikuuta 1931. Kommunistien ja sosialidemokraattien väliset riidat näkyivät vielä tämän jalkeenkin, sillä osa Rientoon jääneistä jalkapalloilijoista siirtyi seuran lakkauttamisen jälkeen KTP:n sijasta porvarillisen Kotkan Palloseuran riveihin. Keväällä 1935 Metsolan kaupunginosassa toimineen Riennon alajaoston jatkajaksi perustettiin Metsolan Kiri -niminen seura, joka nykyään tunnetaan nimellä Kotkan Kiri.


title: Punggolin asema

text: Punggol on Singaporen Mass Rapid Transit -metrojärjestelmän asema Punggolissa Singaporen koillisella suuralueella. Sitä käyttävät North East Linen junat sekä Punggolin Light Rail Transit -pikaraitiotie.


title: Punggolin asema

text: Asema avattiin osana metron North East Linea 20. kesäkuuta 2003. LRT:n itäisellä lenkillä liikenne alkoi 29. tammikuuta 2005 ja läntisellä lenkillä 29. kesäkuuta 2014.


title: Patrick Louis

text: Patrick Louis (s. 22. joulukuuta 1961) on ranskalainen entinen Lotus F1 Teamin Formula 1 -tallin toimitusjohtaja. Louis aloitti vuonna 2010 Renaultilla operatiivisena johtana, ja vuonna 2012 hänet ylennettiin Lotus F1 -tiimin toimitusjohtajaksi. Hän jätti tehtävän tammikuussa 2014.


title: Federico Gastaldi

text: Federico Gastaldi (s. 1964) on argentiinalainen entinen Lotus F1 Teamin Formula 1 -tallin tallipäällikkö. Gastaldi toimi vuodesta 2010 lähtien Lotuksella kaupallisten osaston johtajana. Vuonna 2014 Gastaldi nousi Lotus F1 tiimin tallipäälliköksi, korvaten Éric Boullierin joka siirtyi McLarenille.


title: Szczyrk

text: Szczyrk () on kaupunki Sleesian voivodikunnassa eteläisessä Puolassa. Kaupungin asukasluku oli 5 799 vuonna 2015. Szczyrk on suosittu talviurheilukeskus Skrzycznen (1 257 m), Malinówin (1 095 m) ja Klimczokin (1 119 m) kupeessa. Alueella on noin 60 kilometriä laskettelurinteitä ja 50 hiihtohissiä.


title: Kullervo Muurinen

text: Kersti Kullervo Muurinen (s. 9. tammikuuta 1927, Kuolemajärvi - 16. huhtikuuta 1991, Imatra) oli suomalainen jääpallomaalivahti, jonka pelaajaura kesti aina vuoteen 1969.


title: Kullervo Muurinen

text: Kullervo Muurinen aloitti uransa HPS:ssä talvella 1941 puolustajana. Muutettuaan Tainionkoskelle vuonna 1947 hän siirtyi YVPS:n maalivahdiksi. Muurinen pääsi B-maajoukkueeseen talvella 1949 ja A-maajoukkueeseen Oslon talviolympialaisten näytösturnaukseen. Oslon turnauksessa hän oli velä varamaalivahti, mutta kaudesta 1953 alkaen hän oli maajoukkueen ykkösmaalivahti. Hän pelasi kaikkiaan 21 A-maaottelua vuosina 1953-61. Hän edusti Suomea vuosien 1957 ja 1961 MM-kisoissa ja saavutti MM-hopeaa ja -pronssia.


title: Kullervo Muurinen

text: Muurinen siirtyi YVPS:stä edelleen aikansa huippujoukkueeseen Oulun Palloseuraan, joka oli ottanut jo mestaruuden. Muurinen oli vuonna 1956 voittamassa mestaruuden seuran riveissä. Uransa loput vuodet vuosina 1958-62 Muurinen pelasi Lappeenrannassa Veiterän maalilla ja oli tuomassa Veiterälle useina vuosina mitalisijoituksia.


title: Kullervo Muurinen

text: Muurisen torjunnat Suomen maalissa olivat 1950-luvulla kuuluisia. Vuoden 1955 jääpallomaaottelussa Ruotsia vatsaan Muurinen torjui ilmiömäisesti kaksi ruotsalaisrangaistuslyöntiä. Muurinen johti huudoillaan puolustuspeliä. Maajoukkueen sen aikaiset puolustajat totesivat, että


title: Kullervo Muurinen

text: Siviilielämässä Kullervo Muurinen toimi taksiautoilijana, mutta joutui lopettamaan työuransa vuonna 1978.


title: Veisjärv

text: Veisjärv on Virossa Karksin ja Tarvastun kuntien välisellä rajalla Viljandimaalla sijaitseva luonnollinen järvi.


title: Veisjärv

text:
Järven pinta-ala on 481 hehtaaria (ha) ja se on 3,5 kilometriä pitkä ja 1,8 kilometriä leveä.
Sen laskujoki on Õhne jõgi, joka laskee kolmen kilometrin päässä Mäeküla järveen ja huomattavin tulo-oja on Anikatsi kraavi. Järven valuma-alueen laajuus on 26,1 km².
Järvi on luodattu ja sen suurin syvyys on 4,0 metriä ja keskisyvyys 1,3 metriä. Järven laskennallinen tilavuus voidaan arvioida 0,0063 kuutiokilometriksi (km³) eli 6,3 miljoonaksi kuutiometriksi (m³). Järven rantaviivan pituus on 9,0 kilometriä.


title: Veisjärv

text: Järvi on limnoligiselta luokitukseltaan kovavetinen ja miksotrofinen järvi. Siinä kallioperän kalkkikivestä liukenee veteen mineraaleja ja vetykarbonaattia, joka nostaa veden kovuutta keskikovaksi (80−240 mg/l). Veisjärvessä on vetykarbonaatin pitoisuus on 2,1–3,2 mg(ekv) litrassa vettä ja veden happamuustaso on pH 8,4–9,3. Mineraalien runsas määrä merkitsee myös korkeampaa suolojen pitoisuutta vedessä. Veden sähkönjohtavuus on 156–286 μS/cm.


title: Veisjärv

text: Miksotrofinen järvi on alkujaan voinut olla joko eutrofinen tai dystrofinen, mutta on ravinnekuormituksen vuoksi muuttunut miksotrofiseksi. Veisjärvi sijaitsee suuren Rubinan soon vieressä ja se kohottaa veden humuspitoisuutta. Järven hapenkulutus on eutrofista järveä voimakkaampaa, koska siinä on runsaasti happea kuluttavaa humusta. Tästä huolimatta happipitoisuus voi olla Veisjärvestä melko korkeaakin. Happipitoisuudeksi on mitattu 8,5–11 mg litrassa vettä, minkä on hapen kylläisyytenä ilmaistuna 97–116%. Veden ravinnepitoisuudet ovat melko korkeita. Fosforipitoisuus on keskimäärin 31 mikrogrammaa litrassa vettä (μg/l) ja typpipitoisuus on 1077 μg/l. Tällaiset määrät ravinteita kasvattavat levien ja bakteerien biomassaa ja samentavat vettä. Veden näkösyvyys onkin vain 0,7–1,1 metriä. Järven mataluus estää veden lämpötilakerrostumista, jolloin koko vesimassa säilyy vuoden ympäri samanlaatuisena.


title: Veisjärv

text: Järvessä elää yleisinä ahven, hauki, kiiski, kuha, lahna, allikkosalakka, pasuri, sorva, särki, salakka ja Misgurnus fossilis (piikkinuoliaiset).


title: Veisjärv

text: Veisjärv kuuluu osana Rubinan luonnonsuojelualueeseen, jonka pohjoinen osa se on.


title: Finlayson Art Area

text: Finlayson Art Area (FAA) on Tampereella vuosittain kesä-elokuussa järjestettävä kuvataidetapahtuma. Se esittelee suomalaisten ja ulkomaalaisten taiteilijoiden teoksia. FAA levittäytyy Finlaysonin vanhan tehdasalueen tehdassaleihin, kujille ja aukioille. Tapahtumaan on vapaa pääsy. FAA:n toteuttaa Grafiikanpaja Himmelblau, jonka toimitusjohtaja Pertti Ketonen on ollut tapahtuman primus motor. FAA on järjestetty vuodesta 2015 lähtien, ja se sai vuonna 2016 Tampereen kulttuuriteko -palkinnon.


title: Guttannen

text: Guttannen on kunta Sveitsissä, Bernin kantonin kaakkoisnurkassa. Vuoden 2015 lopussa kunnassa oli 291 vakinaista asukasta. Kunnan pinta-ala on 201 neliökilometriä, joten asukastiheys on vain runsaat 1 asukasta neliökilometrillä.


title: Guttannen

text: Maantieteellisesti kunta sijaitsee Bernin Alpeilla sekä Aarejoen varrella, sen alkulähteillä. Paikkakunnan korkein vuori on 4,3-kilometrinen Finsteraarhorn. Kunnan alueesta 173 neliökilometriä, lähes 90 prosenttia, on tuottamatonta maata, vuoristoa, jäätiköitä tai tekojärviä.


title: Guttannen

text: Guttannen on tunnettu Kraftwerke Oberhasli AG:n vesivoimalaitoksista sekä niitä varten tehdyistä patojärvistä (Grimselsee, Oberaarsee, Gelmersee, Räterichsbodensee).


title: Guttannen

text: Valtatie 6 kulkee pohjoisesta Meiringenista ja Innertkirchenistä Guttannenin kautta etelään, Grimselsolan yli Rhônejoen laaksoon, Valais’n kantoniin.


title: Antaudun (Reino Nordinin albumi)

text: Antaudun on suomalaisen näyttelijä-laulaja Reino Nordinin 24. helmikuuta 2017 julkaistu toinen sooloalbumi. Albumi julkaistiin aluksi vain digitaalisessa muodossa, mutta se julkaistiin CD-levynä ja vinyylinä muutama kuukausi digijulkaisun jälkeen. Albumi oli saavuttanut jo ennakkoon kultalevyrajan, kun siltä julkaistut singlet ylittivät yhteenlasketusti 10 miljoonan suoratoistokuuntelun rajan. Albumi nousi ensimmäisellä listaviikollaan Suomen virallisen albumilistan ensimmäiseksi.


title: Antaudun (Reino Nordinin albumi)

text: "Antaudun" oli YleX-radiokanavan viikon albumina sen julkaisuviikolla.


title: Antaudun (Reino Nordinin albumi)

text: "Antaudun"-albumin ensimmäinen single, ”Puhu vaan”, julkaistiin hieman yli vuosi ennen itse albumia, 5. helmikuuta 2016. Kappale sijoittui kahdeksi viikoksi singlelistan 18:nneksi ja se oli parhaimmillaan 57:nneksi soitetuin radiokappale Suomessa. Single toi Nordinille hänen uransa ensimmäisen kultalevyn, kun kappaletta striimattiin yli kaksi miljoonaa kertaa.


title: Antaudun (Reino Nordinin albumi)

text: Toinen single, ”Kato mua silmiin”, julkaistiin 29. huhtikuuta 2016. Jaakko "JS16" Salovaaran tuottama kappale nousi albumin suurimmaksi hitiksi sijoittuen 16 viikoksi latauslistalle sekä ollen heinäkuussa viikolla 28/2016 10:nneksi soitetuin radiokappale. ”Kato mua silmiin” -single toi Nordinille puolestaan Nordinin uran ensimmäisen platinalevyn.


title: Antaudun (Reino Nordinin albumi)

text: Kolmantena singlenä elokuussa 2016 julkaistu ”Kosketa” saavutti puolestaan kultalevyrajan. Neljäs single ”Momentumii” julkaistiin tammikuussa 2017 ja samana päivänä itse albumin kanssa sen viides single ja nimikappale ”Antaudun”. ”Antaudun” oli touko–kesäkuussa 2017 viisi viikkoa putkeen Suomen soitetuin radiokappale.


title: Antaudun (Reino Nordinin albumi)

text: Huhtikuun alussa 2016 SoundCloud-palvelussa julkaistiin epävirallinen single ”Otan sut haltuun”. Kappale tuli saataville muihinkin suoratoistopalveluihin 22. kesäkuuta 2016.


title: Inner Evil

text: Inner Evil on Convulsen single, joka julkaistiin 25. tammikuuta 2013 levymerkillä Svart Records. 1000:n kappaleen rajoitettuna 12” vinyylipainoksena sekä 100:n kappaleen käsin numeroituna kasettipainoksena. Kappaleet on äänitetty analogisesti.


title: Inner Evil

text: Single sai ristiriitaisen vastaanoton. Kappaleet eivät vastanneet Kaaoszinen Arto Mäenpään ennakko-odotuksia ja sanoi siltä uupuvan jotakin, vaikkei pitänytkään sitä täydellisenä floppina. Angry Metal Guy -sivuston Natalie Zed antoi julkaisulle neljä tähteä viidestä. Hän kehui sen orgaanisuutta, koska nauhoituksissa ei ole käytetty mm. Pro Toolsia. Hänestä yhtye oli ilmiömäisessä vireessä, vaikka kappaleissa kuuleekin tauon tuoman hienoisen ruosteisuuden. Imperiumin Janne Rintala piti vanhan koulukunnan meininkiä tervetulleena, vaikka kaipasikin kappaleisiin lisää hyökkäävyyttä ja ilmavuutta.


title: Margaret Hamilton

text: Margaret Hamilton -nimisiä henkilöitä ovat:


title: Valeuutinen

text: Valeuutinen on harhautustarkoituksessa tehty teksti tai viesti, joka matkii ulkoisesti journalismia, mutta ei ole sitä. Valeuutinen on eräs huijauksen laji tai tahallaan levitettyä väärää tietoa, jota välitetään perinteisten viestinten tai sosiaalisen median kautta.


title: Valeuutinen

text: Valeuutisen tarkoituksena on harhautus taloudellisen tai poliittisen hyödyn saavuttamiseksi. Katseenvangitsijana käytetään usein otsikoita tai täysin tekaistuja uutisjuttuja, jotta saataisiin enemmän lukijoita ja lisättäisiin uutisen jakamista. Valeuutisten tuottajilla on yksityiskohtaiset kuvaukset palveluistaan ja selkeät listahinnat. Erään valeuutiskampanjan hinta on noin 360 000 euroa.


title: Valeuutinen

text: Valeuutisten leviäminen on yhdistetty mainostulojen helppoon saatavuuteen, kasvaneeseen poliittiseen kaksinapaisuuteen ja sosiaalisen median, erityisesti Facebookin, uutissyötteen käytön laajuuteen.


title: Valeuutinen

text: Valeuutiseksi on määritelty uutinen, joka on ”sisällöltään tekaistu ja on suunniteltu siten, että sivulle saadaan mahdollisimman paljon kävijöitä ja sitä kautta mainostuloja”.


title: Valeuutinen

text: Keskeisiä ovat jutun taustalla oleva aikomus ja tarkoitus. Valeuutiselta saattaa näyttää myös uutissatiiri, joka liioittelee ja hyödyntää kuvitteellista aineistoa, mutta sen tarkoitus on viihdyttää ja selventää asiaa, ei huijata. Valeuutinen voi olla myös vakuuttava fiktio, kuten H. G. Wellsin radiokuunnelma "Maailmojen sota" (1938). Kuunnelman saamaa vastaanottoa tutkineen Brad Schwartzin mukaan nykyinen valeuutisten suosio johtaa tähän radiokuunnelmaan ja sen useisiin jäljittelijöihin.


title: Valeuutinen

text: Uutisankka on tiedotusvälineissä leviävä paikkansapitämätön uutinen, jota luullaan todeksi.


title: Valeuutinen

text: Kansainvälinen kirjastojen kattojärjestö International Federation of Library Associations and Institutions (IFLA) julkaisi yhteenvedon, joka voi auttaa ihmisiä tunnistamaan väärennettyjä uutisia. Sen tärkeimmät kohdat ovat:Kansainvälinen faktantarkistusorganisaatio The International Fact-Checking Network (IFCN), joka aloitettiin vuonna 2015 tukee faktantarkistuksen kansainvälistä yhteistyötä, tarjoaa koulutusta ja on julkaissut faktantarkistuksen yleiset periaatteet. Myös verkossa toimiva suomalainen faktantarkistuspalvelu Faktabaari sitoutuu IFCN:n yhteisiin faktantarkistussääntöihin. Vuonna 2017 IFCN julkaisi hakemuksen ja ennakkotarkistusprosessin journalistisille organisatioille. Eräs IFCN:n pätevöittämä toimija on itsenäinen, ei-kaupallinen media-aikakauslehti "The Conversation", joka on tehnyt lyhyen animaation, joka selvittää sen faktantarkistusprosessia. Siinä on muun muassa "avustavan akateemisen asiantuntijan anonyymi vertaisarviointi, lisätarkistus ja toimituksellista valvontaa".


title: Valeuutinen

text: Varhaisena merkittävänä valeuutisena on mainittu esimerkiksi Octavianuksen ensimmäisellä vuosisadalla käymä misinformaatiokampanja Marcus Antoniusta vastaan.


title: Valeuutinen

text: Varhainen esimerkki valeuutisesta oli ”suuri kuuhuijaus” vuonna 1835. "New York Sun" -lehti julkaisi artikkeleita oikeasti eläneestä tähtitieteilijästä ja keksitystä kollegasta, joka huijauksen mukaan oli havainnut Kuussa outoa elämää. Keksityt artikkelit onnistuivat houkuttelemaan uusia tilaajia, ja halvalla tilattava sanomalehti kärsi vain hyvin pienen takaiskun sen myönnettyä seuraavassa kuussa, että sarja oli ollut huijausta.


title: Valeuutinen

text: 1800-luvun lopulla Joseph Pulitzer ja muut keltaisen lehdistön julkaisijat yllyttivät Yhdysvaltoja Espanjan ja Yhdysvaltojen sotaan, jota kiihdytti U.S.S. "Mainen" räjähdys Kuubassa Havannan satamassa.


title: Valeuutinen

text: Valeuutinen muistuttaa käsitteenä keltaista lehdistöä ja poliittista propagandaa, jotka käyttävät usein samoja strategioita kuin 1900-luvun alun ”penny press”, halvat sanomalehdet.


title: Valeuutinen

text: Carnegien kansainvälinen rauhanpalkintorahasto on sen toimittajan Walter Durantyn mukaan todennut, että "The New York Times" julkaisi valeuutisia ”kuvaamalla Venäjää sosialistisena paratiisina”. Lehti julkaisi vuosina 1932-1933 lukuisia artikkeleita, joita sen Moskovan toimituksen päällikkö Walter Duranty kirjoitti. Niissä kiellettiin tieto, että Neuvostoliitossa olisi tuolloin kuollut nälkään 2,4 – 7,5 miljoonaa maan kansalaista nälänhädässä, joka nykyisin tunnetaan nimellä holodomor. Nykyisin lehti sanoo, että tämä oli ”sen huonoin” raportointi. Vuosia kestäneen valeuutisten kauden ovat huomanneet useat asiantuntijat Australiassa, Yhdysvalloissa ja Isossa-Britanniassa.


title: Valeuutinen

text: Noustuaan valtaan Saksassa vuonna 1933 Adolf Hitler ja kansallissosialistinen puolue perustivat propagandaministeri Joseph Goebbelsin alaisen Valtakunnan valistus- ja propagandaministeriön. Natsit käyttivat sekä sanomalehti- että radiojournalismia edistääkseen ohjelmaansa, joko hankkimalla omistukseensa viestimiä tai käyttämällä poliittista vaikutusvaltaa. Koko toisen maailmansodan ajan sekä akselivallat että liittoutuneet käyttivät valeuutisia propagandan muodossa suostutellakseen puolelleen yleisöä niin kotimaassa kuin vihollismaissakin. Britanniassa Poliittisen sodankäynnin toimeenpaneva osasto käytti radiolähetyksiä ja jakoi esitteitä lannistaakseen saksalaisia sotajoukkoja.


title: Valeuutinen

text: Valeuutisten käyttö ja vaikutus laajeni 2000-luvulla, ja myös valeuutiset-sanan käyttö yleistyi. Sen lisäksi, että sanaa käytetään keksityistä jutuista, jotka on suunniteltu lukijoiden pettämiseksi lukijamäärien ja voiton maksimoimiseksi, termiä käytetään myös viittaamaan satiirisiin uutisiin, joiden ei ole tarkoitus johtaa harhaan, vaan pikemminkin informoida katsojia ja jakaa humoristista kritiikkiä oikeista uutisista ja valtamediasta. Yhdysvaltalaisia esimerkkejä satiirista ovat televisio-ohjelmat "Saturday Night Live"', "Weekend Update", "Daily Show", "Colbert Report" ja sanomalehti "The Onion".


title: Valeuutinen

text: Venäjä käytti disinformaatiota vuonna 2014, kun se loi vastakertomuksen Venäjän tukemien Ukrainan kapinallisten ammuttua alas Malaysia Airlinesin lennon 17 käyttämällä Venäjältä toimitettua ohjusta. Väärät uutiset olivat usein peräisin Venäjän valtion tukemasta television uutiskanavasta RT:sta. Vuonna 2016 Nato sanoi havainneensa merkittävää Venäjän propagandan ja valeuutisten lisääntymistä Krimin vuonna 2014 tapahtuneen miehityksen jälkeen. Venäjän hallituksen virkalilijoilta peräisin olevia valeuutisia kierrätti myös kansainvälisesti uutistoimisto Reuters, ja niitä julkaistiin Yhdysvalloissa suosituimmilla uutisverkkosivustoilla.


title: Valeuutinen

text: Yhdysvalloissa vuoden 2016 presidentinvaalikampanjan aikaan valeuutiset olivat erityisen yleisiä, vaikka Stanfordin Yliopiston ja New York Universityn tutkijat totesivat tutkimusasiakirjassa, että valeuutisten tuloksena oli ”vähän tai ei ollenkaan vaikutusta”. Tutkijat huomasivat, että vain kahdeksan prosenttia äänestäjistä luki valeuutisia ja että tarinoita muistettiin vain vähän. Saksan liittokansleri Angela Merkel joutui valeuutisten kohteeksi Yhdysvaltain presidentinvaalien jälkeen vuonna 2017 Saksan liittotasavallan vaalien lähestyessä vuonna 2017.


title: Valeuutinen

text: Presidenttikautensa ensimmäisinä viikkoina Yhdysvaltain presidentti Donald Trump käytti usein sanaa ”valeuutiset” viitatessaan perinteisiin tiedotusvälineisiin ja loi sekaannusta sen merkityksestä. Kun Coloradon republikaanisenaattori Ray Scott käytti termiä viittaamalla "Grand Junction Daily Sentinel" -lehden kolumniin, lehden kustantaja uhkasi oikeusjutulla kunnianloukkauksesta.


title: Valeuutinen

text: Valeuutisten vaikutukset ovat maailmanlaajuisia ja osa maailmanlaajuista ilmiötä.


title: Valeuutinen

text: Valeuutisia levitetään sosiaalisen median kautta ja usein myös käyttämällä valeuutisten verkkosivustoja. Saadakseen uskottavuutta ne erikoistuvat keksimään huomiota herättäviä uutisia, usein esiintymällä tunnettuina uutislähteinä. Valeuutisia on käytetty sähköpostien tietojenkalasteluun hyökkäyksissä tarjoamalla sensaationhakuisia valheita ja kannustamalla käyttäjiä klikkaamaan linkkejä, jotka tartuttavat heidän tietokoneisiinsa haittaohjelmia.


title: Valeuutinen

text: Kummankin Yhdysvaltain poliittisen siiven kommentoijat, kuten Glenn Greenwald, Ed Morrissey ja Jack Shafer, ovat kuvanneet valeuutisia sekä moraalipaniikiksi että massahysteriaksi.


title: Valeuutinen

text: Harhaanjohtamista helpotti 2000-luvulla laaja sosiaalisen median käyttö. Esimerkiksi Facebook-uutissyöte on mahdollistanut valeuutisten leviämisen. Vuoden 2016 lopulla sosiaalista mediaa alettiin käyttää aikaisempaa enemmän uutissisältöihin, minkä myötä valeuutiset saivat enemmän huomiota.


title: Valeuutinen

text: Suuri osa yhdysvaltalaisista käyttää Facebookia tai Twitteria uutisten vastaanottoon. Tämä sekä lisääntynyt poliittinen kahtiajako ja suodatinkuplat ovat aiheuttaneet sen, että monet lukevat lähinnä otsikoita. Valeuutisten on sanottu vaikuttaneen vuoden 2016 Yhdysvaltain presidentinvaaleihin. Valeuutisia jaettiin Facebookissa enemmän kuin päteviä uutisia Analyytikot selittivät sen johtuvan siitä, että valeuutiset vastaavat usein odotuksiin tai ovat muuten jännittävämpiä kuin paikkansapitävät uutiset. Facebook itse kiisti aluksi luonnehdinnan. Joulukuussa 2016 tehdyssä Pew Research Centerin kyselyssä todettiin, että 64 prosenttia Yhdysvaltain aikuisista katsoi täysin keksittyjen uutisten aiheuttaneen ”paljon epäselvyyttä” ajankohtaisia asioita koskevista perustiedoista, kun taas 24 prosenttia väitti, että ne olivat aiheuttaneet ”hämmennystä”, ja 11 prosenttia sanoi, että ne olivat aiheuttaneet ”ei paljon tai mitään epäselvyyttä”. Lisäksi 23 prosenttia kyselyyn vastanneista myönsi, että he olivat itse jakaneet valeuutisia, joko tietoisesti tai tietämättään.


title: Valeuutinen

text: Syyskuussa 2016 Facebook, Twitter ja YouTube alkoivat seuloa valeuutisia yhdessä valtamedioiden, sekä journalisti- ja ihmisoikeusjärjestöjen kanssa. Suurimpien sosiaalisen median palveluiden lisäksi yhteistyöverkostossa ovat mukana muun muassa "The New York Times", "The Washington Post", "Channel 4 News", "Al Jazeera", "ABC News" ja "Amnesty". Taustalla on kesällä 2015 perustettu First Draft Coalition, johon useita media-alan toimijoita liittoutui tutkiakseen ja levittääkseen tietoutta verkkouutisten varmentamisesta. Liittouman sivusto First Draft News julkaisee aiheesta opetusmateriaalia ja uutisia.


title: Valeuutinen

text: Yhdysvaltain vuoden 2016 vaalien jälkeen ja lähestyttäessä Saksan vaaleja Facebook alkoi merkitä epätarkkoja uutisia ja varoittaa niistä, ja se alkoi tehdä yhteistyötä riippumattomien faktantarkistajien kanssa merkitsemällä virheellisiä uutisia varoittaen lukijoita ennen sellaisten jakamista.


title: Valeuutinen

text: Englanninkielisessä Facebookissa voi tehdä ilmoituksen valeuutisartikkelista, minkä jälkeen käyttäjä voi valita joko verkkosivuston estämisen kokonaan tai kätkeä kaikki tulevat lähteen postaukset.


title: Valeuutinen

text: Kiinan viranomaiset ja johtavat liikemiehet peräänkuuluttivat syksyllä 2016 voimakkaampaa valtion hallintaa, viitaten militanttien valmiuksiin organisoida ja levittää valeuutisaiheita Yhdysvaltain presidentinvaalikampanjan aikana. Eräs Kiinan johtavista internet-viranomaisista suositteli valeuutisia ja huhuja levittävien verkossa toimivien kansalaisten tunnistusjärjestelmiä, jotta heitä voitaisiin "palkita ja rankaista".


title: Valeuutinen

text: Japanilainen tietoturvayhtiö Trend Micro selvitti vuonna 2017 valeuutisia ja niihin liittyviä palveluita tarjoavia toimijoita. Valeuutisia tarjoavien toimijoiden verkkosivuillaan kertomien listahintojen mukaan selvityksessä arvioitiin vuoden kestävän kampanjan hinnaksi noin 360 000 euroa. Hinta sisältää muun muassa kattavat tekaistut sosiaalisen median profiilit, valeuutisten kirjoittamisen ja valeuutisen levittämisen kuvitteellisten seuraajien välityksellä.


title: Valeuutinen

text: Raporttia varten Trend Micro tutki muassa englannin-, venäjän-, kiinan- ja arabiankielisiä verkkosivuja, jotka markkinoivat sosiaalisen median, hakukoneiden ja uutisten tuottajien vaikuttamiseen ja ohjailuun tähtääviä palveluita.


title: Valeuutinen

text: Palveluita ovat muun muassa seuraavat:


title: Valeuutinen

text: EU:n komissio varoitti tammikuussa 2017 Facebookia ja Googlea sääntelytoimilla, jos ne eivät puutu valeuutisten leviämiseen verkossa vaaleihin valmistautuvissa Hollannissa, Ranskassa ja Saksassa. Google ja Facebook ovat ilmoittaneet yhteisistä toimista, muun muassa faktantarkistuksesta valeuutisten patoamiseksi. Facebook on kehitellyt lisäksi yhteistyötä ja välineitä ranskalaisten mediatalojen kanssa valeuutisten metsästykseen erityisesti Ranskan vaaleja silmälläpitäen.


title: Valeuutinen

text: Saksassa Facebookin kanssa yhteistyökumppanina toimii Correctiv-tutkimusyhteisö, jonka perustaja David Schraven sanoi "Financial Timesissa", että verkossa leviää laaja joukko äärioikeiston kehittämiä valeuutisia esimerkiksi pakolaisista.


title: Valeuutinen

text: Freedom House -järjestön syksyllä 2018 julkaiseman selvityksen mukaan vähintään 17 maata on edellisen vuoden aikana "valeuutisia" vastaan taistelun varjolla hyväksynyt tai säätänyt verkkomediaa rajoittavia lakeja, joiden tarkoituksena on tukahduttaa toisinajattelua. Järjestön mukaan "valeuutisten" herättämät intohimot uhkaavat aiheuttaa demokratian vaarantavia ylimitoitettuja rajoituksia sananvapauteen sekä sensuurin ulkoistamisen siihen huonosti sopiville teknologian alan yrityksille. Lisäksi sosiaalisessa mediassa leviävät väkivaltaan yllyttävät valheet ovat saaneet jotkin maat kuten Intian ja Sri Lankan rajoittamaan internetin käyttöä kaikilta kansalaisilta väkivallan välttämiseksi.


title: Valeuutinen

text: Valeuutisten rajaamatonta käsitettä on kritisoitu. The Washington Postin kolumnisti Margaret Sullivan totesi Usherin sanoneen, että valeuutinen merkitsee eri asioita eri ihmisille. "Onko se satiiria? Komediauutisia? Ryhmäkuntalaisten journalismia? Vai isoja virheitä, joita luotettavat uutisinstituutiot ovat tehneet, tai huijauksia joihin ne ovat langenneet?" Sullivanin mukaan sanaa käytetään horjuttamaan - tai ainakin sotkemaan - uskoa yrityksiin tarkistaa päteviä uutisia.


title: Valeuutinen

text: Valeuutiset ovat olleet useimmiten tekstiä, mutta on arveltu, että ne ottavat käyttöönsä tulevaisuudessa äänen ja liikkuvan kuvan manipuloinnin. Ihmisen kasvot voi kaapata videolta ja saada hänet ikään kuin sanomaan jotakin aivan muuta kuin mitä hän todellisuudessa sanoivat. Saksalais-amerikkalaisessa tutkimushankkeessa Face2Face kehitettiin teknologiaa, joka vaihtaa kohdehenkilön kasvoille näyttelijän ilmeet, kuten suun liikkeet ja esimerkiksi kulmakarvojen kohoamisen.


title: Valeuutinen

text: Adobe julkisti marraskuussa 2016 Photoshopin rinnalle tuotetta, jota kutsutaan nimillä "Photoshop for audio" tai "Project VoCo". Tietokoneohjelmaan voi kirjoittaa sanoja ja laittaa ohjelman sanomaan ne jonkun tietyn henkilön äänellä. Edellytyksenä on, että ohjelmaan on syötetty noin 20 minuuttia kyseisen henkilön puhetta.


title: Margaret Hamilton (tieteilijä)

text: Margaret Heafield Hamilton (s. 17. toukokuuta 1936) on yhdysvaltalainen tietojenkäsittelytieteilijä ja järjestelmäinsinööri. Hän oli mukana kehittämässä Apollo-avaruusohjelman lennonaikaisia tietokoneohjelmistoja Apollo Guidance Computer -tietokoneelle.


title: Margaret Hamilton (tieteilijä)

text: Hän on saanut Presidential Medal of Freedom -mitalin vuonna 2016 tunnustuksena työstään ohjelmistoinsinöörinä NASAlla.


title: Margaret Hamilton (tieteilijä)

text: Hänen sanotaan ensimmäisenä käyttäneen termiä ohjelmistoinsinööri (). Aiemmin ohjelmistokehitykseen ei suhtauduttu yhtä vakavasti kuin esimerkiksi laitteiden suunnitteluun.


title: Margaret Hamilton (tieteilijä)

text: Margaret Hamilton syntyi Paolissa, Indianassa. Valmistuttuaan Hancockin lukiosta vuonna 1954, hän siirtyi opiskelemaan matematiikkaa Michiganin yliopistoon vuonna 1955. Hän opetti hetkellisesti lukiossa matematiikkaa ja ranskaa voidakseen elättää miestään tämän opiskellessa Harvardissa. Hän halusi saada matematiikan tutkinnon, ja vuonna 1960 hän liittyi MIT:n tiimiin, jonka kanssa hän kirjoitti ohjelmistoja Edward Norton Lorenzille.


title: Margaret Hamilton (tieteilijä)

text: SAGE (Semi-Automatic Ground Environment) oli MIT:n aloittama projekti, jonka tarkoituksena oli luoda tietokone, joka ennustaisi sääilmiöitä, ja joka myöhemmin annettiin armeijan käyttöön Neuvostoliiton hyökkäyksiä vastaan puolustautumiseen. Hamiltonin panos SAGE:ssa avasi hänelle tien NASAan Apollon parissa työskentelyyn.


title: Margaret Hamilton (tieteilijä)

text: Hamilton liittyi MIT:ssä toimivaan ryhmään, joka työskenteli Apollon parissa. Hamilton myöhemmin johti tiimiä, joka oli vastuussa Apollon tietokoneohjelmistojen kehittämisestä. Koska siihen aikaan ei ollut ohjelmistoinsinöörejä, hän hankki kokemusta itsenäisesti. Ohjelma, jonka Hamilton tiimeineen kirjoitti, on vastuussa siitä, että Apollo 11 onnistui kuuhun laskeutumisessa.


title: Margaret Hamilton (tieteilijä)

text: Vuoden 1976 jälkeen Margaret Hamilton perusti oman firman nimeltä HOS (Higher Order Software), jossa toimi johtajana vuoteen 1985 asti. Firma kehitti ideoita ongelmien ehkäisyyn teknologiassa. Lähdettyään firmasta hän perusti Hamilton Technologies -nimisen firman vuonna 1986 Massachusettsissa.


title: Margaret Hamilton (tieteilijä)

text: Margaret Hamilton syntyi nimellä Margaret Heafield. Hänen vanhempansa ovat Kenneth Heafield ja Ruth Ester Heafield.


title: Margaret Hamilton (tieteilijä)

text: Hamilton tapasi miehensä James Cox Hamiltonin opiskellessaan, ja he menivät naimisiin vuonna 1958 Hamiltonin valmistuttua. He saivat tyttären, Lauren Hamiltonin, joka myöhemmin nai yhdysvaltalaisen miljardöörin. Margaret Hamilton myöhemmin erosi miehestään James Hamiltonista.


title: USS Mizar

text: USS Mizar on Betlehem Shipbuilding Corporationin vuonna 1932 rakentama ja nimellä "SS Quiriqua" vesillelaskema rahtilaiva. Laiva kykeni kuljettamaan lastin lisäksi 95 matkustajaa.


title: On My Way (Omar Naberin kappale)

text: On My Way on slovenialaislaulaja Omar Naberin esittämä kappale, jolla hän edusti Sloveniaa vuoden 2017 Euroviisuissa.


title: On My Way (Omar Naberin kappale)

text: Kappale kilpaili Euroviisujen ensimmäisessä semifinaalissa 9. toukokuuta 2017, jossa se sai 36 pistettä, jäi sijalle 17 eikä päässyt finaaliin.


title: National League A -kausi 2015–2016

text: NLA-kausi 2015–2016 oli Sveitsin jääkiekon pääsarjan National League A:n 78. kausi. Sarjan runkosarjan voitti zürichlainen ZSC Lions. Sveitsin mestaruuden voitti lopulta SC Bern, jolle mestaruus oli historian 14. ja ensimmäinen sitten kauden 2012–2013.


title: National League A -kausi 2015–2016

text: EHC Bielin piti kohdata putoamiskarsinnassa National League B:n mestari HC Ajoie, mutta karsinta peruttiin, koska Ajoie ei ollut hakenut ajoissa lisenssiä sarjanousuun. Biel piti sarjapaikkansa.


title: Eric Lux

text: Eric Lux (s. 19. joulukuuta 1967) on luxemburgilainen yrittäjä ja liikemies. Hän on Gérard Lopezin ohella Genii Capitalin toinen perustajaosakas.


title: Eric Lux

text: 17. huhtikuuta 2011 Kiinan GP:n jälkeen Lux nahisteli Shanghain M1NT nimisessä yökerhossa Formula 1 -kuljettaja Adrian Sutilin kanssa. Saksalaisen Bild-lehden mukaan Sutil iski juomalasilla Luxia kaulaan, ja sai näin ollen haavan kaulaansa. Lux teki tapauksesta rikossyytteen Sutilia vastaan.


title: Kettering Bug

text: Kettering Bug oli kokeellinen lentävä torpedo, jota voidaan pitää modernien risteilyohjusten varhaisena edeltäjänä. Yksimoottorinen ja kaksitasoinen kone teki ensilentonsa 2. lokakuuta 1918.


title: TUL Cup 1983

text: TUL Cup 1983 oli 45. Työväen Urheiluliiton jalkapallomestaruuskilpailu. Lahden suurhallissa järjestettyyn lopputurnaukseen osallistuivat Kotkan Työväen Palloilijat, Nokian Pyry ja Oulun Työväen Palloilijat. KTP pelasi tuolloin SM-sarjassa, OTP I divisioonassa ja NoPy II divisioonassa.


title: TUL Cup 1984

text: TUL Cup 1984 oli 46. Työväen Urheiluliiton jalkapallomestaruuskilpailu. Lahden suurhallissa järjestettyyn lopputurnaukseen osallistuivat Kuopion Elo, Porin Pallo-Toverit ja Tampereen Pallo-Veikot. PPT pelasi tuolloin SM-sarjassa, Elo I divisioonassa ja TPV II divisioonassa.


title: TUL Cup 1985

text: TUL Cup 1985 oli 47. Työväen Urheiluliiton jalkapallomestaruuskilpailu. Lahden suurhallissa järjestettyyn lopputurnaukseen osallistuivat Hyvinkään Apollo, Oulun Työväen Palloilijat, Porin Pallo-Toverit ja Tampereen Pallo-Veikot. OTP ja PPT pelasivat tuolloin SM-sarjassa sekä Apollo ja TPV II divisioonassa.


title: Solmu Salonmies

text: Solmu Kullervo Salonmies, alkujaan Salonius (24. joulukuuta 1903 Viipuri – 15. huhtikuuta 1988) oli suomalainen upseeri, joka toimi Jääkäripataljoona 1:n ja sen tultua uudelleen nimetyksi Pohjanmaan jääkäripataljoonan komentajana.


title: Solmu Salonmies

text: Salonmiehen vanhemmat olivat rakennusmestari Onni Salonius ja Anna Friman. Hänen puolisonsa vuodesta 1930 oli Eeva Rissanen.


title: Solmu Salonmies

text: Salonmies tuli ylioppilaaksi Viipurin maanviljelyslyseosta 1924, Kadettikoulusta hän valmistui 1927. Suomen sisällissodassa Salonmies oli lähetti Karjalan sotilaspiirin esikunnassa Viipurissa. Talvisodassa hän toimi pataljoonankomentajana Jalkaväkirykmentti 25:ssä, jatkosodassa taas pataljoonankomentajana Jalkaväkirykmentti 54:ssä ja 12. Prikaatissa, taktiikan opettajana Maasotakoulussa eli Kadettikoulussa sekä osasto- ja esikuntapäällikkönä 15. divisioonan esikunnassa, osastopäällikkönä Ryhmä Pajarissa, pataljoonan komentajana Jalkaväkirykmentti 8:ssa ja esikuntapäällikkönä Jalkaväkirykmentti 1:ssä. Salonmies haavoittui Kuhmon Löytövaarassa vuonna 1940.


title: Solmu Salonmies

text: Nuorempana upseerina ja komppanianpäällikkönä Salonmies toimi Karjalan kaartin rykmentissä vuodesta 1927 vuoteen 1935, Kadettikoulussa hän oli koulutusupseeri 1935–1939 ja opettaja 1940–1941. Sotien jälkeen hän oli pataljoonankomentaja, esikuntapäällikkö sekä komentajan sijainen Jalkaväkirykmentti 1:ssä 1945–1952 ja Jääkäripataljoona 1:n – Pohjanmaan jääkäripataljoonan komentaja 1952–1958, ennen eroamistaan vakinaisesta palveluksesta 1958.


title: Solmu Salonmies

text: Salonmies ylennettiin reservin vänrikiksi 1925, vänrikiksi 1927, luutnantiksi 1929, kapteeniksi 1935, majuriksi 1941 ja everstiluutnantiksi 1946.


title: On My Way

text: On My Way tarkoittaa seuraavia asioita:


title: Elisha Cook Jr.

text: Elisha Vanslyck Cook, Jr. (s. 26. joulukuuta 1903, San Francisco, Kalifornia, Yhdysvallat – 18. toukokuuta 1995, Kalifornia, Yhdysvallat) oli yhdysvaltalainen näyttelijä. Cook Jr. teki lähes 60 vuoden mittaisen uran elokuvan ja television parissa.


title: Elisha Cook Jr.

text: Elisha Cook Jr. aloitti näyttelijänuransa vaudeville-näyttämöillä ja Broadwaylla, ja saapui Hollywoodiin 1930-luvun taitteessa. Pienikokoinen Cook Jr sai usein näyteltäväkseen erinäisiä onnettoman syntipukin ja marttyyrin rooleja, ja parhaiten hänet eittämättä muistetaan ikimuistoisesta konnaroolista John Hustonin ohjaamassa klassikkoelokuvassa "Maltan haukka" (1941). Hänen muita merkittäviä rooleja olivat myös esiintymiset elokuvissa "Syvä uni" (1946), "Etäisten laaksojen mies" (1953), "Peli on menetetty" (1956) sekä "Rosemaryn painajainen" (1968). Myöhäisurallaan Cook Jr. nähtiin lukuisissa televisiosarjoissa.


title: Elisha Cook Jr.

text: Kaiken kaikkiaan Cook Jr:lla oli yhteensä yli 200 kreditoitua elokuva- ja televisioesiintymistä vuosien 1930–1988 välillä. Cook Jr. menehtyi aivoverenkiertohäiriöön 91-vuotiaana vuonna 1995.


title: SHA (täsmennyssivu)

text: SHA tai Sha voi tarkoittaa jotain seuraavista:


title: Tampellan juhlatalo

text: Tampellan juhlatalo sijaitsee Tampereella Tampellan kaupungnosassa Lapintie 3:ssa. Vuonna 1897 valmistuneessa kaksikerroksisessa talossa toimii nykyisin Tampereen Komediateatteri ja talon nimenä on Komediateatterin Juhlatalo.


title: Tampellan juhlatalo

text: Juhlatalo rakennettiin alun perin Tampereen Pellava- ja Rautateollisuus Oy:n (Tampella) ja sen henkilökunnan kokousten ja juhlatilaisuuksien pitopaikaksi. Talon rakentamiseen alettiin suunnitella vuodesta 1885 alkaen ja varsinainen rakentaminen tapahtui 1895–1897 sekä virallinen käyttöönotto 1898. Uusrenessanssityylisen talon suunnittelija oli arkkitehti Georg Schreck.


title: Tampellan juhlatalo

text: Tampellan juhlatalossa sijaitsi vuoteen 1925 saakka myös tehtaan ruokala ja sen jälkeen sinne muutti tehtaan poliklinikka. Talossa kokoontuivat muun muassa Tampella konepajan ja pellavatehtaan soittokunnat, kaksi urheiluseuraa, "Konepajan Tempaus" ja "Pellavatehtaan Riento" sekä raittiusseura Aamurusko, josta sittemmin tuli Tampereen Raittiusseura.


title: Tampellan juhlatalo

text: Vuonna 1994 juhlataloon muutti Esko Raipian ja Tapio Parkkisen vuonna 1991 perustama Komediateatteri ja vuonna 1998 juhlatalon omistajaksi tuli "Raipian Kiinteistöt Oy". Teatterilla on myös kesäisin käytössä oleva ulkoilmanäyttämö rakennuksen yhteydessä ja vuonna 2009 rakennettiin sisäpihalle kesäteatterin yhteyteen Paviljonki-ravintola. Teatterin yhteydessä toimii Tampereen Komediateatterin oppilaskoulu (vuodesta 2004 Suomen Teatteriopisto) joka perustettiin vuonna 1995. Syksyllä 2006 valmistui juhlatalon kellarikerrokseen teatterin päänäyttämö jossa on 256 katsojapaikkaa. Juhlatalon tiloissa järjestetään myös kokouksia sekä juhla- ja koulutustilaisuuksia.


title: Evil Prevails

text: Evil Prevails on death metal -yhtye Convulsen kolmas studioalbumi, joka julkaistiin 1. marraskuuta 2013 levymerkillä Svart Records. Se on yhtyeen ensimmäinen täyspitkä albumi sitten vuoden 1994 albumin "Reflections". Albumi on äänitetty analogisesti, ja sen äänimaailmaltaan huolittelematon ja orgaaninen.


title: Evil Prevails

text: Albumi sai hyvän vastaanoton. Metal Sucks -sivuston Sammy O’ Hagar antoi albumille arvosanan 3.5/5, ja oli yllättynyt aktivoitumisen jälkeen tuotetun materiaalin toimivuudesta, ja piti sitä yhtyeen parhaana. Infernon blogissa albumin rosoisuutta kuvailtiin toimivaksi vailla väkinäisyyden tunnetta. Imperiumin Janne Rintala totesi albumin antavan vahvempaa näyttöä kuin aikaisemmin samana vuonna julkaisu ”Inner Evil” -single, vaikka musiikki jääkin tuhovoimassaan ja nuoruuden innossaan kahden vuosikymmenen takaisen tuotannon jälkeen. Hänestä kappaleet eivät olleet kovin kekseliäitä, mutta antoi arvoa monipuolisuudelle ja kulmikkuudelle. Soundin Antti Mattila antoi albumille kolme tähteä viidestä. Hän piti soittoa terävämpänä ja iskevämpänä kuin esikoisalbumilla "World Without God", ja sanoi sen olevan pimeydessään ja täyteläisyydessään se albumi, minkä edeltävän albumin "Reflectionsin" olisi pitänyt olla.


title: Evil Prevails

text: Kaikki kappaleet säveltänyt Convulse.


title: Grimselsee

text: Grimselsee on tekojärvi Keski-Sveitsissä, Guttannenin kunnassa, Bernin Alpeilla. Järven pinnankorkeus on korkeimmillaan 1 909 metriä mpy. Järvi on Aarejoen lähtöpaikka.


title: Grimselsee

text: Tekojärvellä on kaksi tarkoitusta. Siihen kerätään yläpuolisten jäätiköiden (Unteraargletscher, Oberaargletscher, Finsteraargletscher, Lauteraargletscher) ja lähivuorten sulamisvedet kesän ja syksyn aikana. Toisaalta sitä käytetään välialtaana Kraftwerke Oberhasli AG:n (KWO) voimalaitosten sähköntuotannossa ja vedenvarastoinnissa Grimselseen, Oberaarseen, Gelmerseen ja Räterichsbodenseen välillä.


title: Tammelan Voiman talo

text: Tammelan Voiman talo on Tampereella Tammelan kaupunginosassa Tammelantorin varrella sijaitseva nelikerroksinen liike- ja asuintalo. Syyskuussa 1920 valmistuneen 1920-luvun klassisismia edustaneen talon suunnitteli rakennusmestari Frans Jousi. Talo rakennettiin 3. syyskuuta 1917 perustetun tamperelaisen Osuusliike Voiman keskustoimitaloksi. Talon paikalla aiemmin sijainneet puutalot olivat palaneet Suomen sisällissodan aikana Tampereen taistelussa valkoisten pommittaessa Tammelaa.


title: Tammelan Voiman talo

text: Talon alimmassa kerroksessa sijaitsivat osuusliikkeen ruoka- kangas- ja sekatavaramyymälät ja niiden varastot sekä annosruokala. Toisessa kerroksessa oli kahvila ja sen vieressä Tampereen kaupungin sanomalehtilukusali. Lukusalin yhteyteen perustettiin muutamia vuosia myöhemmin Tampereen ensimmäinen sivukirjasto Tammelan lainausasema joka toimi rakennuksessa vuoteen 1929 saakka. Kahvilan entisiin tiloihin sijoittui 1925 lastentarha. Rakennuksen ylimmissä kerroksissa oli asuinhuoneistoja.


title: Tammelan Voiman talo

text: Voiman myymälät toimivat talossa vuoteen 1976 saakka ja lastentarha vuoteen 1984 saakka. Osuusliike Voima yhdistettiin vuonna 1983 keskusosuusliike OTK:n ja 38 muun osuusliikkeen kanssa E-osuusliike Ekaksi. Eka myi samana vuonna Tammelan Voiman talon kolme ylintä kerrosta rakennusliike H. Böökille toimistotiloiksi ja omistusasunnoiksi. Tammelan Voiman talossa toimiva ravintola (nykyiseltä nimeltään "Wanha Mestari") on Tampereen vanhin samoissa tiloissa edelleen toimiva ravintola. Ravintolan kanta-asiakkaina ovat olleet muun muassa Jorma Ikävalko, Juice Leskinen ja Irwin Goodman. Ravintolassa toimii biljardikerho "Tammelan Voiman Biljardikerho".


title: CAST-128

text: CAST-128 (myös CAST5) on symmetrinen lohkosalausmenetelmä, joka on määritelty IETF:n standardissa RFC 2144.


title: CAST-128

text: CAST-128 kuuluu salausalgoritmien luokkaan, joka tunnetaan Feistelin salauksina ja toiminta on vastaavanlainen kuin DES-salauksessa. CAST käyttää "Substitution-Permutation Network" (SPN) konseptia.


title: CAST-128

text: CAST-128 käyttää 16 kierrosta ja se operoi 64-bittisissä lohkoissa. Avaimen pituus voi olla välillä 40-128 bittiä.


title: CAST-128

text: CAST-salauksien sarjaan kuuluu myös CAST-256, joka oli ehdolla AES-standardiksi.


title: Cycle of Revenge

text: Cycle of Revenge on death metal -yhtye Convulsen neljäs studioalbumi, joka julkaistiin 18. maaliskuuta 2016 levymerkillä Svart Records. Albumi on tyyliltään edeltäjiään progressiivisempi ja sludgemaisempi.


title: Cycle of Revenge

text: Albumi sai ristiriitaisen vastaanoton. Imperiumin Serpentin ja Marko Saarisen arvoiden keskiarvoksi muodostui 7–. Serpentin arvio oli negatiivisempi, ja hän sanoi albumin kärsivän nasevuuden puutteesta ja olisi tuottanut sen paremmin eikä uskonut sen kestävän aikaa kuin fanien keskuudessa, mutta totesin sen kuitenkin olevan kohtalainen teos. Marko Saarinen piti sitä tunnelmoivana ja perinteisenä death metalina, joka ei suurempia hienouksia sisällä. Hänestä yhtyeen pitäisi osata irrottautua tyylilleen ominaisesta, rajoittavasta perinteisen death metalin leimasta. Metalliluolan Tore Pedersen antoi albumille arvosanan 6/10. Hän ei pitänyt uutta tyylisuuntaa hakevasta Convulsesta, ja jäi kaipaamaan yhtyeelle ominaista vanhan liiton death metalia. Hän koki ajoittain albumin olleen tehty vain esittelemään jäsenten kehittyneitä soittotaitoja. Kaaoszinen Tuomas Saari antoi albumille arvosanan 8.5/10, ja sanoi yhtyeen ottavan pelkäämättä vaikutteita Kingston Wallilta, Amorphikselta ja Sepulturalta. Hän kuvaili musiikkia mystiseksi ja kiehtovaksi, kuuntelun vaativan oikean mielentilan ja sanoi yhtyeen löytäneen oman äänensä.


title: Allan Soiniemi

text: Allan Alarik Soiniemi (18. joulukuuta 1910 Turku – 31. lokakuuta 1993 Seinäjoki) oli suomalainen koneenrakentaja sekä fysiokemian diplomi-insinööri ja yleisesikuntaeverstiluutnantti, joka toimi Suomen Rahapajan johtajana vuosina 1958–1975.


title: Allan Soiniemi

text: Soiniemi valmistui Kadettikoulusta 1933 ja Sotakorkeakoulusta 1939. Hän osallistui talvi- ja jatkosotaan ilmatorjunnassa patterinpäällikönä ja komentajana. Hän valmistui Teknillisestä korkeakoulusta diplomi-insinööriksi vuonna 1950.


title: Lempel-Ziv

text: Lempel–Ziv (LZ) algoritmit ovat yksi tunnetuimmista ja suosituimmista menetelmistä tiedon häviöttömälle pakkaukselle.


title: Lempel-Ziv

text: Algoritmin ovat kehittäneet Abraham Lempel ja Jacob Ziv. Algoritmin ensimmäiset versiot tunnetaan LZ77 ja LZ78 julkaisuvuosien 1977 ja 1978 perusteella (myös LZ1 ja LZ2).


title: Lempel-Ziv

text: Lempel-Ziv algoritmi käyttää sanastoon perustuvaa pakkausta, jossa toistuvat jaksot korvataan viittauksilla sanastoon. Jotta pakattu tieto voidaan palauttaa on sanasto tunnettava. Sanasto voi olla ennalta määritelty tai se voi seurata tiedon mukana. LZW-muunnos lisää sanaston dynaamisen luomisen pakattavasta tiedosta.


title: Lempel-Ziv

text: Pakkaustehoon vaikuttavia tekijöitä ovat mm. sanaston laajuus ja jaksojen pituus.


title: Lempel-Ziv

text: Menetelmän eri versioita ja muunnoksia:


title: Lempel-Ziv

text: Algoritmia käytetään yleisessä tiedostojen pakkauksessa sekä kuvadatan pakkauksessa kuten GIF ja PNG tiedostomuodot.


title: Lempel-Ziv

text: Lempel-Ziv algoritmi on nimetty IEEE:n merkkipaalujen () listalla.


title: Kaarlo Ahlgren

text: Kaarlo ”Kalle” Ahlgren (myöh. Alakari) (1904–1983) oli suomalainen jalkapalloilija ja jääpalloilija, joka edusti vuoteen 1927 asti Viipurin Susia. Kaudesta 1928 alkaen muutti Viipurista Helsinkiin ja edusti HJK:ta niin jalka- kuin jääpallossa.


title: Kaarlo Ahlgren

text: Kalle ”Kilu” Ahlgren aloitti jääpallouransa Viipurin Susissa kaudesta 1925, jolloin Sudet voitti Suomen mestaruuden, kuten kahtena seuraavana kautena. Kaudesta 1928 alkaen hän edusti HJK:ta, jolloin hän oli voittamassa itselleen neljännen Suomen mestaruuden. Sen jälkeen hän oli muutaman vuoden poissa edustusjoukkueen riveistä, mutta palasi kaudella 1937 HJK:n edustusmiehistöön ja oli voittamassa seuralleen vielä Suomen mestaruuden.


title: Kaarlo Ahlgren

text: Jalkapalloilijana Kalle Ahlgren ei päässyt jääpalloilun kaltaisiin saavutuksiin. Hän edusti samalla tavalla ensin Viipurin Susia ja muutettuaan Helsinkiin HJKta.


title: Kaarlo Ahlgren

text: Urheilu-uransa jälkeen Alakariksi nimensä muuttanut oli mukana Suomen Palloliiton johtotehtävissä. Vuosina 1939–1955 hän toimi nn. SPL:n varapuheenjohtajana, liittohallituksen jäsenenä ja jääpallojaoston puheenjohtajana. Palloliitto kutsui Alakarin liiton kunniajäseneksi 1955.


title: Kaarlo Ahlgren

text: Jääpallo:


title: Kaarlo Ahlgren

text: Jalkapallo:


title: Rhuddlanin linna

text: Rhuddlanin linna on Grade I -luokan suojeltu keskiaikainen linna, joka sijaitsee Rhuddlanissa, Walesissa. Edvard I asui linnassa jonkin aikaa ja hänen tyttärensä Elizabethin oletetaan syntyneen siellä.


title: Rhuddlanin linna

text: Edvard I alkoi rakennuttaa linnaa vuonna 1277 ja työt saatiin päätökseen 1282. Clwyd-joen uomaa siirrettiin 3,5 kilometriä, jotta linnasta olisi pääsy merelle. Se oli walesilaisten hyökkäyksen kohteena 1294 ja 1400. Sisällissodan jälkeen se jäi nykyiseen raunioituneeseen tilaansa.


title: Mikko Viitasalo

text: Mikko Uljas Kustaa Viitasalo (s. 3. heinäkuuta 1942 Helsinki) on suomalainen ydinfysiikan tohtori, Maanpuolustuskorkeakoulun tutkimusjohtaja. Hän on toiminut Professoriliiton (1989–1992), Akavan (1995–1999) ja Paasikivi-seuran (2001–2010) puheenjohtajana.


title: Amidofosforibosyylitransferaasi

text: Amidofosforibosyylitransferaasi eli fosforibosyylipyrofosfaattiamidotransferaasi on entsyymi, joka katalysoi aminoryhmän siirtoa glutamiinilta fosforibosyylipyrofosfaattimolekyylille. Reaktion tuotteina muodostuu fosforibosyyliamiinia ja glutamiinihappoa. Entsyymiä esiintyy niin aitotumaisissa kuin esitumaisissa eliöissä ja se osallistuu puriiniemästen biosynteesiin ja on yksi puriinisynteesin säätelykohdista. Amidofosforibosyylitransferaasin EC-numero on EC 2.4.2.14.